US President Candidate & Tax - Chinland Today Media\nSeptember 22, 2012 12:02 pm·0 comments\nSeptember 21 a ra thlen meuh cun Mitt Romney khalin Tax a pek mi a tarlang ve thlang. US President Candidate pawl hin an tax pek mi kum 5 sung ta an tarlang hmaisa ttheu, (John McCain kum 2 ta lawng a tarlang, tih lo cu). Tui thla tirah khan Mr Obama in Romney hin tax kum 1 ta lawng (2010 ta lawng) a tarlang ti’n mipi hmai ka ah a rel. Romney khalin cu maimai a hmanhmawh thlak lo a rak ti ve, tuah cun tarlan in a um ta.\nRepublican presidential candidate Mitt Romney cun 2011 kum ah Sumlut $13.7million a nei ih, Taxes $1.9m (£1.1m) a pe, 14.1% rate a si. 2010 kum ah $3million a pe ih, 13.9 rate in. USA ah presidential candidate pawl hi Tax dik zetin an pe maw, an sum lakluhnak teh a dik maw, black money a tel maw, a fel tawk maw tih, fiangzet in an zoh sak hmaisa ttheu. Diknak an ngai thupi tuk, an ram hruaitu dingah MI DIK an duh.\ni Phone 5, iPhone 5\nApple company ih thil tuah mi duh ttheutu pawlin caan reipi an rak hngak mi iPhon 5 cu tui nii Friday ah lei a ngah zo. Australia, Hong Kong le Japan ram Tokyo ah zing 8:00am dor ong hlanin, mi tampi in dor hmai ah an rak nghak cia ttheptthep. UK, USA, Paris, Canada, German ram pawl khalah siim lam cun dor hmai ah an lines ve na sa, ti a si.Million hnih (2 million) cu rak cah cia mi a si ih, tui September thla sungah million 10 zuar khawng theri ding an zumaw.\nA maan thu ah a phunphun a um, kum tiam ih contact tuah le Verizon ah thlatin $40-150, AT&T ah $100-245 thla khatah, cun Sprint le Cricket khalah pre-paid service in thla khatah $55 in a ngah hmang. Contact tuah lo ih lei ding cun iPhone5 16GB ah $.649, 32GB ah $749, 64GB ah $849 a si, ti’n Latinos Post in a puang.\nMitt Romney Ka Vote Hlan Ah A Thuhla Malte Theih Ka Duh


VCTH le CLD Sungtuan Salai PP Suhtonnak | VCTH\nVCTH le CLD Sungtuan Salai PP Suhtonnak\nHome » Interview » VCTH le CLD Sungtuan Salai PP Suhtonnak\nBy vcth on August 20, 2015.\nChin League for Democracy party sungtuan le Falam peng pyine 1 in MP cuhtu ding Salai Vum Za Piang aka Salai PP cu VCTH in suthtonak kan nei. Suhtonnak pawl tla cu a tanglam vekin an si.\nHmin: Salai Vum Za Piang (Salai PP)\nParty: Chin League for Democracy (CLD)\nSuahsemnak Khua: Lungbum\nVCTH: Na fim zirnak thuhla mallai? (Education background)\nSalai PP: Ka fimzirnak pawl cu phunhra cu 1985 Tedim BEHS; 1995 ah BA (Psy); 2000 ah BRE; 2012 ah MDevS; 2013 ah PGDPM le DBL; 2015 ah M.PM le Tindan certificates 20 ka ngah.\nVCTH: Chin Party tampi a um zo nan ziangruangah CLD nan din? CLD ih party dang hnakih a danglamnak ziang a si?\nSalai PP: CLD kan dinnak san bik cu a laihawl, a cak zetmi Chin party pakhat a um a ṭul ti, kan ruah ruangah a si.\nCLD party policy cabu, Akhaanpi (3), Tumtahmi sungih (d) (e) le (g) hi a hleicetnak bik a si. (d) Chin ramkulh leeng ih um, Chinmi zaten Daan vekin canvo le covo kim ten ngah ding. (e) Chin miphun zate huapin lungrual ten ṭuan tlang ding. (g) Ramhrin miphun mal pawl thawn Chinmi pawlih hmasuan covo sinak pawl him dingin humhualh ding.\nVCTH: Mitampi in Chinmi Ting 5 kuam (Chin ramih um) kan siih tualto party 10 lenglo le Central party 3 lai a um, kan mipum ruatin party a tamtuk an ti, ziangtin na ruat? Tuhnu lam ah party a karh vivo hrih thei, Paty thar a ṭul in na ruat maw?\nSalai PP: Tualṭo party ah Chin zate huap party pathum kan um. CLD kan dinnak san ka sim zo. A dang party pawl cu Local lole hrinhnam hrambun party an si. Asho, Khumi, M’ru tvp… party hi Chin ramkulh sungah an um lo. Chin ramkulh sung ih ummi pawl khal ṭul an ti ruangih dinmi a si thotho. Cu ti ih an din tik lawngah anmah le canvo le covo pawl an humhim thei ve ding. A ṭul hrimhrim ko. Party ah kan khat lo nan Chin hrang ahcun kan ṭuan tlang thei ṭhehmi hi mangbangza a si. Party cu a karh vivo thei vekin, an komaw vivo thei ve. Hmai lam ahcun kan komaw vivo lam sawn a si ding. Party thar a karh ahcun a ṭul ruangah a si, ti in cohlan sakawk ding sawn a si.\nVCTH: Mitampi tualṭo party maw, Central party a thupi sawn ti an el aw ṭheu. Nang teh na hmuhdaan ziangtin si?\nSalai PP: Tualṭo party a ṭul, ti ka hmuhfel ruangah lamzin thar saat in harsa cingten CLD kan dinnak a si. Tthimnak ah Biaknak tthawn ding Daan upadi nemhnet lolli bang sehla… central party ah na um ahcun duh lo khal len Amen ti a ttul. Asinan tualṭo party cun duhlonak kan phorhlang thei ringring ih, kan miphun kan kilhim thei taktak ding.\nVCTH: CLD party ihsin MP hmun ziat hrawng cuh nan tum (Chin ramkulh, Kalay le Tamu pengkulh telin)?\nSalai PP: CLD in MP 30 lai in Tonzang le Paletwa siar lo Chin ramkulh ah le, Kalay, Tamu peng, Rakhaing ramkulh pawlah kan zuam ve ding.\nVCTH: CLD in Falam pengah MP hmun 1 (Pyine No.1) lawngah nan zuam tum ti kan thei, ziang ruangah MP hmun dang pawl ah teh nan zuam lo?\nSalai PP: CLD in Falam peng Pyine No. 1 lawngah keimah in ka zuam ding. Chin party pahra tonkhawm lungkimnak vekin Chin party sungah a cang thei tawkin hmun kian aw ding, ti a si. Kan practise mai ko, hmaisa bik ah.\nVCTH: MP pakhat ih covo le tuanvo hi ziang a si?\nSalai PP: MP pakhat ih ttuanvo cu 2008 Daanhrampi rem, Daante pawl a thar tuah, a hlun rem, hman theih lomi pawl hlon TUAH, REM HLON hi a si bik. Cun, ṭhansonak hrangah Policy tuah a si ih, Vuanci department pawl in ṭuanmi pawl kha check and balance (kilhliah-khaikhinawknak) tuah a theih. Tthansonak tuahtu an si lo ih, tuah dingin policy ngaihtuahtu an si sawn. Covo cu an pekmi lahkha le ṭanpinak pawl lawng si ko.\nVCTH: Falam peng Pyine Hluttaw MP ah na zuam tum ti kan thei, ziangruangah MP pakhat si na duh?\nSalai PP: MP si ka duhnak cu …. ka zirmi Master of Development Studies le Master of Professional Studies in Political Management hmangin kan ram ṭhansohnak hna ka ṭuan duh ve ruangah a si. Hih hrangah kum ruk sung zonzai zetin fimthiamnak zirin ka tiimlam ve.\nVCTH: Falam Peng Pyine 1 ih MP a zuamtu ding Candidate dang pawl hnakin na danglam hleicenak hi ziang a si pei?\nSalai PP: Pu Sui Hmung, Pu Ral Hnin le Pi Sui Thluai pawl hi kum ah siseh, fimnak ah siseh kan u le kan pa, kan nu an si. A si nan santhar thiamnak ah le hruaitu sinak (leadership) ahcun kan hleih ko hmang. Cun, kum khalah ka duhtawk laifang a si. A thupibik cu zirnak lam hi a si. Development le politics ah master ka ṭheh.\nVCTH: Na tum bangin Falam peng Pyine Hluttaw MP si awla ziang pawl hmaisabik ah na tuah ding?\nSalai PP: Daanhrampi sung ih Pyine hrang ṭuanvo pekmi hi 2010 lai ahcun malte lawng a si. Tu ahcun an rem ih tam nawn in ṭuanvo zem a si thlang. Hi pawl hi kan ram hrangah a ṭul daan ih zirin hman thiam a thupi ngaingai. Chin ramkulh sungah kan ṭulmi zoh tikah a tam sawn cu a bang aw deuh thaw ko. Rampi in ṭuan hmaisa ding thulu pariat an tuah. Electric meisa, in ding tidai (clean drinking water), tlaitluan lothlawh (sustainable agriculture), hnatuan (Jobs) le cetzung lam ṭhansonak (Industries), sumdawnnak (Trade) le sumhram ṭohnak (Investment), sumpai lam thansonak (Financial development), Tluangtlawnnak (Tourism) ti pawl an si. Hi pawl hi Chin ramah kan ṭul ṭheh. Bangraan ten ṭuankim ding sawn a si. A hmaisa bik ti a um lo.\nVCTH: UNDP ih cazin laknak ah Chin ramkulh hi Kawlram lakih farah bik a si, a hleice in khawte lam pawl ah kan taksa ih ṭulsammi calorie hman khopkham in kan silhkhah thei lo. Hi farahnak thu hi Hluttaw sungah ziangtin na nor ding?\nSalai PP: Chin ramkulh hi a farah bik kan si ko. Hluttaw ah tongpa nor ih nor a theih lo, hnatuan daan kongzawng procedure vek ten feh a tul. Cumi hi thu khat a si. Kanmah in teh plan ttha zet kan nei maw, ti hi a thupi sawn lai. Master plan nei lo ih tlun lam ah tongpa nor ding cu …. a si thiam lo ding. Cuihhlei ah Rampi in Strategic Framework for Rural Development ttha ten tuahfel zomi a si ih, Chin ramkulh hrang khalah zohthim ding ttha zet model a si. Tuah ding daan cu Political Economy le Public Policy zawngin tuahdaan tampi a um ko.\nVCTH: Kum tinten fur caan ah leimin, zinmin harsatnak kan tong ringring. A hleice in tu kum hi kum dang hnakin ruah a tam ce ih hmun tampi ah harsatnak an tong. Hi leimin, zinmin harsatnak in ziangtin kan luat thei pei?\nSalai PP: Pianphung ih siatsuahnak ruangah harsatnak tilian leimin pawl hi milai thuneihnak ruangih cangmi an si lo, a leeng lole tlun lam thu a si. External factor kan ti, hrial theih lo mi an si. Asinan cang lo ding in tuah theimi malte a um, cang bang sehla ziangtin kan ti ding, ti tiinlamnak neih a theih. A cang hnu khal ah cakkhai bomnak Emergency Respones, le tuanrelnak tuah a theih. A thupi bik cu tundinsalnak Recovery Plan hi a si ih, caan saupi tuah le rem sal a ttul. A cang hnuhnu cun pehzulh hnatuan Process in tuah a ttul ih luat ding ti cu a har zet. Pyine Acozah ah ttuanvo nei ningla cu hih pawl hrangah Disaster prevention, Management le Resolution Plan ttha theibik in tuah ka zuan ding.\nVCTH: Mipi le MP lakah gap a um ṭheu, hi gap um lo dingin ziang a thupi in na ruat?\nSalai PP: Mipi le MP lakah, kaaknak lole hlatawknak Gap a um cu a fiang. A kaak a kau le a bi lawng a danglam ding. A um ringring ko ding. Cucu MP pawlih pehtlaihnak lam Communication Skill kan tlaksam ruangah a si ko. Hih skill hi Leadership Skill sungah a thupi zetmi thulu pakhat a si. Kaaknak um lo dingin cu Ramkhel lam Political Training zirnak neih tengteng mi in MP ttuan a ttul. Zir lopi in Naingnganzi kan ttuan sung cu bahlahnak tampi kan tong hrimhrim ko ding.\nVCTH: Tikcu caan pekin kan thusutnak in sangmi parah tampi lungawinak kan nei.\nSalai PP: Ka lungawi ve. 2015 Rampi hrilawknak ah kan Falam hrangah Pathian in Palai ṭha in pe ko seh.


Raptlak zetin tampi an thi - Chinland Today Media\nDecember 17, 2008 8:20 am·0 comments\nLeitlun ih mipum tambik pawl Chinese le India ram pawl hi leiltun ih buaipi vutvo rero mi cu an si. India nitin thuthang TOI cun hitin tekhinnak a pe. Pitar caklo zet cu lampi ah a feh, ruahlopin misual pa cun a paisa bawm a lak sak ih a tlanpi, vanthatnak ah misual pai hmuihmel a rak hmin sin ngah.\nA thaisun ah pitar nute cun cui mi sualpa cu hmun le hmun in a hmu ngelcel, cule remcang zetin a kiangah palik pawl khal an um cih, asinan mi sualpa cun palik pawl hnen ih na sim le ka lo that ding tin a mit a sin; cu tikah pitar nute cu cang ngamlo in theicing theicing te cun a fehsan muarmo cubang India ram ah catbanglo in bomb a puak, a puahtu zo a si ti an thei theh nan India ram vial cun a neh thei nawnlo cuvek khawp ih mi sual tululh umnak ahcun kawlram mi raltlan 5000 leng kan rak um ve. Kan ralrin a tul.\nIndia miphun kala pawl hi miphun maksak thihtihlo pawl an si ve. An nunnak tiang liam ih an ram arak hruaitu Mahatma Gandhi, M.N Roy B.R Ambedkar le Ram Mohan Roy pawl rak umlo sehla tuini ah India hi ziang a bang ding, a va rapthlak zik ve! Tuikum 2008 sungvial ah bomb veiziat mengmang a puak. Mi a thawngtel an thi. India cun ram kip hnen ah terrorist dopi ding in a dil.\nJournalist pawl le thuthang ngan pawl cun hivek thihnak rapthlak zetzet pawl phorhsuak a cu an ti ih an rak phorhsuak ve thlang. 2008 hman siloin 2007 vial ah ziangtluk tihnungza thihnak a thleng timi CT in a khawng khawmve.\nLirthei thawi a thi zat\nZate kawm in : 934\nLam sia ruang ih thi : 314\nMawtaw fehlai ih cangsual : 60\nTruck cangsual : 68\nTlangleng cangsual pawl : 71\nRapthlak zetih a thi zat\nTidai ih tla ih thi : 74\nTur in ih thi : 70\nMeisa ih kang that : 57\n(Mipa 19, nunau 38)\nInn par ih tla : 29\nCet thilri thawi cangsual : 22\nSandahpiah ruangih thi : 8\nMeisa hmangsual : 6\nMah le mah that aw\nZate that aw zat : 336\nMipa : 217\nNunau : 119\nInsang buainak rung ah : 80\nDamlonak ruang ah : 75\nLove (Falat tlangval duhdawtnak) : 9\nRukruk ruangah : 9\nRehtheih harsatnak ruangah : 8\nHnatuan ding um lo harsatnak : 7\nEnkawl thei lo ih arte thih ih thi : 5\nA kum zanwng in\nKum Awkkaw that Cangsual ih thi pawl\n0-29 yrs 125 322\n30-44 yrs 115 309\nOver 45 yrs 96 303\nSource: National Crime Records Bureau & Home Ministry\nMaimom Million Khat Hrawng In India Ram Siim


Romney In Sumpai Hawlah Obama Tluklo - Chinland Today Media\nOctober 16, 2012 8:39 am·0 comments\nWASHINGTON – US rampi hrilawknak ding hrangih zuamtu Republican ihsi Mitt Romney le a lamṭang pawl cun September thlasungah $170.5 million lenglo sumpai an hlawsuak zo. A sinan Obama le a lamṭang pawl ih kan dungthla ih an ngahmi zat hnakin malte a mal deuh lai.\nRepublican Party pawl in October thla ih lamṭang mipi hawlnak ding hrangih sumpai hman ding mi an kut sungah $ 191.2 million an nei zo. Obama le a lamṭang Democratic National Committee pawlkhal in kan dung thla ah $181 Million lai an hawlsuah thu an sim. Hi tluk ih tam hi US president hrilawknak ih sumpai hawlsuahmi thuanthu ah a rak um dah hrih lo.\nSumpai hawsuahnak lamah cun Obama le alamṭang cun an neh deuh ih a zawnzawn ih thlathum sungah vei hnih rori an neh zo.\nAhmaisabiknak ih thucuhawk an neihnak ahcun Romney ih a neh deuh nan sumpai hawlsuahnak lamah cun Obama in a neh hrih lai. Romney le a lamṭang pawl cun hrilawknak ni taktak tiang nasaten kanzuam dingih nehnak co thei ding rori in kan zuam ding tiin an ti. Obama khalcun hi zuamawknak hi cu a ollo zet tiin a rak sim ve.\nUS Hrilawknak: Obama le Romney Thucuhawknak Denver Ah Nei Thok\nBarack Obama US President Ah Hrilsal


“Thihnak Lo Cun In Ṭhen Hlah Seh”, Uico Le A Pu An Thi Tlang – Meifar\nJanuary 15, 2022 admin Leitlun 0\nUS, Burnsville khawpi ih um pacang Daniel Hove cu ralkap pension a si ih Gunner timi uico a vulh. A uico thawn an umtlang ringring ih an duhdawt aw zet, Daniel cu cancer nat in a damlo ih ihkhun parah a it. A uico in a pu cu a tlansan thei lo ruangah a kiangah a it ve ringring.\nDaniel in cancer nat cu kum 9 sung a sual ih ṭhalam a pan thei lo, a bese deuhdeuh. A uico khal arak upa ve vivo ih a harhdamnak a ṭha nawn lo, a ke a thling thluh ih amahten a vak thitha thei nawn lo. Ramsa sibawi hnenah an va fehpi ih sibawi in, “A natnak hi tuamhlawm dam a theih nawn lo. Hahdamten itter uh” arak ti.\nCutin a pu kiangah an itter hnuah uico cu a thi, uico a thih hnu nazi pakhat le hrek ah Daniel Hove khal a uico dung thlun in a thi. Daniel ih fanu in, “Ka pa le a uico cu rualpa ṭhabik an si. Ziangtik lai caan khalah an umtlang ringring. An vaksuak tlang ringring, a caan len an ti thiamaw lo.\nKa pa le Gunner in mual in liamsan cu poi kan ti tuk nan pakhat le pakhat fehsan aw loin an fehtlang ruangah kan tuardan khal a ziaum deuh. Nikhat sungah an thitlang mi hi laksawng pakhat vek a si, tuarna tu ding an um lo” a ti.\nRalhrang Pawlin Ting 30 Laksawng An Pe


Nunthuleng Archives - Page 3 of 17 - Chinland Today Media\nLailam ih khuaivai kan thlir cuahco ttheu bang minung a phuul ih phuul hluahhlo cu ka dinnak ihsin ka zoh cuahco. Cicin cun, “Daidim, ziangah cutluk cun mi aa bangin na um?” tiin ka liangin i ra kuah. Kei cun, “Leilungtlun minung hmuahhmuah hi Penisula Plaza ah an ra thluh si kem maw ti ding rori. Minung hi an va […]\nby Mai Daidim ·\tOctober 8, 2014 ·\nKumkhat le hrek zuakzo leng suak thei lo lawlaw in thawng tla bang kharhkhum ih um berber ti pan cu! Tuisun cu Ar khawm hremhnuih thlahsalmi ka bang! Zing nisuak eng cun i ron kapih ka khawruahnak khal thiang verver in ka thei aw. Hlim takin ka theng a verih ti ka kholh thluh hnu ka hnipuan neih cawlam mawi […]\nby Mai Daidim ·\tOctober 1, 2014 ·\nMaipawl Note Huut Kannih Chinram ahcun Maipawl hi a tum ih a cangpi hnu lawngih ei theih ah kan ruat maw, a note lai ei kan siang lo deuh ha maw a si? A note in kan rak ei dah lo. Tucu a note ei thawtdan phunkhat ka rak ngan ding aw. Tihang khalah suan a theih. A kio khalin […]\nArti Buh Le Voksa Cia-ngueh Thawn A Telmi Thilri (Ingredients); 1. Voksa a tit le a thau kalhmi 1kg (pork belly/ သုံးထပ္သား) 2. Arti pumli 3. Hnakphek kikawng sen pahnih 4. Purun hnah 5. Aithiing 6. Cooking Wine 7. Light soy sauce (ငံျပာရည္) 8. Black sauce (ၾကာညိဳ) 9. Tidai khuatkhat A timtuah dan; 1.Voksa kha na sohhleuh hmaisa ding. Thisen […]\nby Mai Daidim ·\tSeptember 19, 2014 ·\nRethei Fa Ka Hrang Țahnak (Part- III)\nThlithiang hawpin dai zirziar tei’ a nuam aw rero lai cu khurhnat tuartu men bang a taksa khal an sa hethet. A thlan hripi a ciap. A thil hmuhmi ruangah a dang tiangin a caar. Fala nu cun duhnung mithmai pan siamsi thawn a rak hnihsan. Um hnailo a cil cu a mitsing in a von dolh ruapri. “Lasi fala […]\nby Mai Daidim ·\tSeptember 16, 2014 ·\nRethei Fa Ka Hrang Țahnak (Part II)\nZaan thlapa cu thleidan neilo’n mikip hrangah a Eng pempi. Cucik Kharbok awn ti lo cu theih ding a um lemlo. NTS tlawnginn kulhsung khal a țhing riahri thlang. Innsung cazoh pawlih sathau far vaanmi tle depdi lawng hmuh ding a um. Țhaalcaan ih Falam Electric meisa cu zaan 8pm tiang lawng a ngah tlangpi. Curuangah mi khawpi dang hnakin […]\nby Mai Daidim ·\tSeptember 12, 2014 ·\nJune thla nikhat a kim lala. Zinglam nazi pariat kim zikte. Ruah cu a sur lo nan falam fuurpi ti theihtheih fahran in khua a duur țiamțiam. Meiro a pit cetcet. Hlavang minung tla cu fiangfai tei’ hmuh a theihlo. Culai fangah ‘Pa Hum’ cu inn hmai timerh ong huiho’n kut le ke a kholh rero. A kaa cun, “Khat […]\nby Mai Daidim ·\tSeptember 11, 2014 ·\nSweet & Sour Pork (Voksa Thum thur) Himi Sweet & Sour Pork khal phunthum in ka suang. Cuih lakah suan dan phunkhatte ka ron ngan ding. Nidang le phundang ih suandan kan zir leh ding. A Telmi Thilri (Ingredients); 1. Voksa titfim (Lean meat) 1kg 2. Arti pumkhat 3. Cite 4. Oyster sauce 5. Sangvut (plain flour) Sauce hrang telmi; […]\nEi-in Rawl, Hmeh Bawl Dan (4)\nArti Huut (Steam Egg) Himi Arti huut hi a thaw zet. A suan khal a ol. Cun harhdam zetmi rawl hmeh(Healthy food) a si. Pitar putar le harhdamnak ruangih hmeh riim ei ngam lo pawl hrangah a hleice in a țha. Cun, hnațuan tam pawl hrang thilsuan ol tluang tak sisi in hmeh thaw zet a si fawn. Ziangahtile amahte […]\nby Mai Daidim ·\tSeptember 3, 2014 ·\nMero Colhhmun- Mai Sokhlei Par\nMai Sokhlei Par “Kum 90!” Pu Tai cun a kum zat cu dimten a vun sal. Amah te cun kum ziat a si zo ti hi a hminsin thei nawn lo. Tu khal a fapa in a sim ruangah kum 90 a kim zo ti a theiaw fang. A zum hnakin a rak upa ih, a beisei hnakin dam rei a tiaw tuk. […]


Thawngpang Thar Taktak! President Trump Nih Georgia Mipi Sinah Fianter Nak A Tuah! – Chin 11 News\nThawngpang Thar Taktak! President Trump Nih Georgia Mipi Sinah Fianter Nak A Tuah!\nFalam Ca in tialmi a si. Falam ca cu kan theih dih ko caah Hakah Ca in kan let ti lo: Careltu nih a ruahzia kan thiam hram uh! PRESIDENT TRUMP IN GEORGIA MIPI HNENAH SIMFIANGNAK NEI: 2020 America Presidential hrilawknak ah dotu lam Democratic Party ih thildiklo tuahnak ruangah pu Trump khal Oval office ( Whitehouse)ah to huahhi thei men loin Georgia state lamah campaign a tuah. A ra suaktu mipi pawl hnenah dotu lam Democratic Party pawlih vote diklo zetih an khumluh( record) dan pawl khal fiangten a sim.\nCuihlei ah media lamin fiang zetih an tarlangmi video clip khal mipi hnenah zohternak a nei fawn. Georgia state governor ( Brian Kemp) khal Republican Party sungtel asiko nan diklo vote um thuhla ah president dinpi ngam cuca lo ih a um thu khal mipi hmai ah a dep zet thu a tarlang.\nBrad Raffensperger, Secretary of state( Georgia state) khalin vote diklo ih tuahmi thu ah pu Trump a dinpi ngam ve fawnlo ih ruangah Republican party lam hotu lu le ngaisanmi senator Lindsey Graham(SC) le mipi pawlih dem a hlawh ve zet.\nHimi state ah senator 2 tling ih ruahmi cu lehlam te ( Dems) pawlih vote ruknak vek ruangah beisei vekin thil a feh theilo. Curuangah tu hi David Persue( Republican) le Jon Ossoff( Democratic) siseh, Kelly Loeffler (Republican) le Raphael Warnock cu senate seat cuhaw in mipi lamin zo deuh hriltlin an si pei ti hngah rero lai fang a si.\nTrump in a reihlanah update nei thei a beisei thu le Supreme Court lamin ram mipi pawl zawnruatin dan vekih Ro an rel sak a beisei thu khal a sim. Hi rampi hrilawknak diklo hi lamzin pakhatkhat hawlin cinfel thei a duh thu khal a sim vivo.\nHimi senate seat cuhawknak hi America rampi thleng danglam theinak thu asi tikah a pawimawh ngaingai ni a si. Ziangahtile rampi roreltu sang pawl( senators) pawlin thutawpnak an tuah thei ruangah a si.\nAmerica mipi a million tam tel pawlin tui ṭum presidential hrilawknak ah diklo zetih cangvaihnak cu Democratic party lamin an tuah asi timi cu za ah za( 100%) kan zummi a si. Catialtu: Joshua Hlawnmual


RChin cafang 17-nakthe 17th Chin alphabet;ta-seh-khaw-hna-khuh miauh Chin salung;Chin ṭawng alphabet 17-naA, AW, B, C, D, E, F, H, I, K, L, M, N, NG, O, P, R...\nramah rak naih vivo ih feh, ṭhawn; come; la di;lo kal;Na nu cu kan inn ah a ra.\nradion.aw thansuahnak; radio;zi di u;radio;\nrah1n.thing, thei kung le hridai par ihsi ra suak mi a ci tuamtu; fruit;a-ti;rah;Nan thei rah cu a thaw nasa.2v.thing, thei kung le hridai par ihsi a ci tuamtu suah; rah suah;bear fruit;a-ti ti di;rah chhuah;Nan theihai cu a rah nasa.\nrah siapungsia, rah cingnan ei ṭha lo, sawr tlak lo, hmin ṭha thei lo, nget ih a bawm mi, a sungih pangang um.rah chhia, pung chhia\nrah ṭhathei, thlai a rah ṭhatak, thilṭha tuah, tamtak ih rah.rah ṭhaTui kum cu thei hai a rah ṭha khawp mai.\nrahbike ṭhumnak ding, ke retnak ding, palbak, karbak.rahbiRahbi um lonak hmunso ih feh cu a har zet.\nrahbuk sumn.ke pal sum-dennak; simple wooden device of boom and pestle for polishing rice etc;mâung;rah buk sum;\nrahduhv.thing, thei, hri rah tampi suah ringring; be fruitful;hlaing hlaing ti di;rah duh;Nan theihai cu a va rahduh ve.\nrahnaln.1thlai kung phun khat; lady's finger; okra;zúng-pa-di;rahnal; bawrhsaibe;Rahnal tampi kan cing ding, a man a ṭha tuk.2thlai rah, suan tikah a nâl zet;lady's finger;zúng-padi-ti;rahnal;Kei cu rahnal hi thaw ka ti nasa.\nrai1v.taksa ih natna dam dingih at, ah;operate;khuai-seih kuh-tah di;inzai;Pumpi hma cu an rái ih a dam thei.\nrai2v.1naupai; favawn; thlai kung a vuih zikih hung puar;be pregnant;ku-vuan sawng di;rai;Fala nu a rai. September thlaah buh an rai.2tampaw (vui suah dingih timtuah-aw); apprear the ears of especially of paddy;phung ṭung lung ṭung phit di;rai (buh);Kan buh a rai zo.\nrai3n.1mai biak mi ramhuai, pathian; the deity;nat; nat phaza;rāi;2nat sia; hri;pandemic;kat zaw-ka;hrileng ṭha lo;\nraibur1n.hnap dawk, hnarpit le khuhheng nat; common coldhna-si chaung-su;hritlang;Tulai cu rāibūr a tam tuk.2v.rāibūr nat ngah;catch cold;hna-si di;hritlang;Tulai cu ka rāibūr ruangah inn ah ka um men.\nraicehv.naute hrin ruangih nupinu thihnak;death due to childbirth;mi duan hnaih mih-khin ti-sung chin;raicheh;Pa Ling cu a nupi in raiceh in a thihsan.\nraih1v.fa vawnter; nau paiter; raiter; cause someone to be pregnant;ku-vuan sawng awng luk di;rai;Thang Bil in fala a raih.2adv.nupi ah nei duh si lo ih naupai tir, mifa pai, pasal si lo ih midang fa pai, fa paitir.upui ni lo naupaitir, raihPa Lian in an inhnen nu fa a raih.\nrainoadj.naupai tir; rai ṭan; (thla 3 hnuai lam a si deuh bik);early pregnancy;ku-vuan nuh cheing;raino;Cuaite cu a raino ih ser thur a cak ciamco.\nrairahadj.farah; destitute;khu-ku-za meh phit taw;rairah; fahrah;Anih cu a rairah tuk ih duhsaktu a nei dah lo.\nrairinpin.sakhaw hmun khat; sungkhat; phunpi;fellow believer or be in the same sect; relative;a-miu; ba-ta ṭu;sakhaw anpui;Anih hi ka rāirīnpi a si hi.\nraisehsihte phun khat, kingling phun; the name of a species of ant;puh-zuat-seih ta miu;raiseh;\nraithawiv.rāi hmaiih hlānaw; rāi bia; propitiate;pah-tah di;rai thawi;Hlanah cun khuavang ramhuai hnenah rai an thawi ṭheu.\nraithiann.rāithawinak sa ei hlanih rāi (ramhuai) hrang hlan mi ei in;propitiated food offered to deity before eating by the public;u-u phiaphia pah-tah sa;rai thian chaw;\nrak1unknownti ding mi simtu ṭawngfang;particle denoting prior action;hnint;lo;Ka tghu lo cah mi hi na pi rak sim ta.\nrak2v.ring takih au; ṭih le mangbang ruangih au ruairo;make a noise; shout;aw-hit di;rak;Nauhak pawl an rak celcel.\nrakzuzu reu; thlawr mi zu;distilled spirit;chit a-zit;rakzu;


CBANA Hohanak In Falam Bible AW Thawn Thun Thluh Ding - Chinland Today Media\nMay 19, 2017 4:32 am·0 comments\nChin Baptist Association, North America (CBANA) pawl ih hohanak in Falam Bible OT a zaten AW ih khum ding an tum. September thla ihsin Aw pawl thunthok ding tumtahnak an neiih 2018 ah ṭhehfel thei ding an tum.\nFaith Comes By Hearing (FCBH) pawl ih hohanak in Falam Bible NT, Thuthlung Thar hi Aw an rak thun dah zo. Asinan FCBH pawl in sumpai lam ih bawmnak an tlinnawn lo ruangah CBANA thawn ṭuantlang in Bible hi a zatenten thun thluh an tum sal mi a si.\nCBANA in hi Bible Aw ih thunding mi hrangah $30000 lenglo cem dingin ruahmannak an nei. USA hrambun in tuahtum a siih Aw thuntu ding hrang mi 20 lenglo le a cek feltu dingah mi 10 pawl in September thla ihsin an thok ding.\n“2018 kum cem hlan ah theh thei dingin timtuahnak neih a si. Himi tuahnak dingah hin Myanmar Bible Society le FCBH le CBANA kan tuan tlang a si ding. CBANA in a cemmi Budget a tuah ding ih a tuan suak ding. Mipi pawl in an kut zaphak ih kaihmi rori ihsin Bible pawl an ngai theinak ding ruahsannak tumpi a si.” tin Rev Sa Tin Lal, CBANA Gen Secretary cun Chinland Today Media hnenah a sim.\nTui an thun dingmi Falam Bible cu Dr. Hre Kio ih let mi a si ding. Aw thawn an thunṭheh theih ahcun Myanmar ram sungih Bible Aw thawn thunṭheh hmaisabik an si ding.#


Khua ṭhenkhat ah Tikhu Mero vek a zaam ciamco cu SAC Ralhraang rinhlehtu an tam | Falam Online Media\nJuly 18, 2021 Ni Hnem Sung\t0 Comments\nJuly 17 zaan ah Yangon ramṭhen, myone ṭhenkhat ah tikhu mero vek niam zetin a zaam nasa cu SAC ralhraang rinhlehtu an tam.\nA hmutu pawl cun drone vanzam fate a zam hnu ah tikhu mero vek a zaam mi a si tiah an sim ih thilkhu zaam nak veng pawl cu ralring dingin mipi lakah simthanawknak an nei.\n“Tuvek boruak ah mero cu a si thei lo. Niam tuk rorin a zaam. Cun, drone vanzam fate a hmutu an um bet tikah thin a nuam lo zet. Thlisia, natsia tivek an thlah hrim si pei maw titiang kan ruat” tiah Tamwe myone ih um mipkahat cun a rel.\nAtufang kan ram boruak thawn hivek thilthleng a um tikah ruah ding tampi a suakter tiah Mingalar Taung Nyunt Township ih um mipakhat khalin a rel ih “miṭhenkhat cun Covid dokhamnak hrangah Sii an kap mi a si thei tiah an rel. Nan, cumicu thil cangthei a si lo tiah ka ruat.”\n“Asancu hmaikhuh, Sii le Vai malte an hlu men hman ah MWD le MRTV ah an ti lang. Covid dokhamnak hrangih tuahmi sibang sehla cu an tuah hlan ihsin thuthang ah an suah ding. TV ah an thlah ding. Curuangah Covid dokhamnak Sii cu a si thei lo. Cuhnakcun natsia an ti darh tihman zum a tlak sawn” a ti.\nYangon myone dang pawl khalah tikhu mero vek a zaam cun inn leng suak lo dingin le sangka khar thluh dingin mipi lakah simthanawknak an nei tiah theih a si.\n← Falam ah Nihnih sungah Miruak 6 Vuiliam\nFalam ah Covid Dokhamdan level 1 an ṭhan →\nMandalay ah Minung 19 kah that an si\nMarch 13, 2021 Ni Hnem Sung 0\nRalkap pawl in Kohhran paisa an fir hlei ah an rawl suan cia an ei sak thluh\nApril 7, 2021 Ni Hnem Sung 0


Pa’i Laksawng | VCTH\nHome » Cahram » Pa’i Laksawng\nBy vcth on September 1, 2013.\nKum 11 nauhaknu te in a pa hnenah, “Kum 15 ka kim tikah ziang laksawng i pek ding?” tiah a sut. A pa nih, “ Ka thei hrih lo, rei tuk a duh lai ual” a ti.\nKum 14 a luan a fala zikah nunaunu te cu rin lo pin a tluk ih sizung ah zamrang ten an kuat. Sibawi pa nih a zohfel hnuah a pa hnenah a lung a dam lo tuk, hitin cu a nun a peh thei nawn lo ding tiah a sim.\nA fanu te cu sizung ihkhun ah beidong zetin a zau, cun, a pa hnenah, “ Ka thi ding ti an lo sim ko lo maw?” tiah a sut. A pa in, “ Na thi lo ding” tiah a let. A fanu in, “Ziangah cutin fiangten na sim thei?” A pa in, “ Ka thei.”\nKum 15 a kim ah fala nu te cu a dam vivo ih sizung ihsin inn lam a pan. A ihkhun parah a hrangih ca tanmi cu a hmu.\n“Ka fanu, hih ca na siar tikah ziangah na dam tengteng ding ti ka lo tinak a san na theifiang zo ding. Hlanlai ah i sut dah, ka kum 15 kimah ziang laksawng i pek ding tiah, ka lo pek ding laksawng hi ka nunnak a si ti ka rak thei lo.”\nA pa nih a duhdawtmi fanu hrangah nunnak liam in a lung a pek si cu!


Tirhthlah 1 (Acts 1)\n2122 23 24 25 26\nöTirhthlah pawlih hnaṭuannak,ù timi cabu hi Luka cabu ih peh a si. Hi cabu ih a tumtah bikmi cu Jesuh a thluntu pawl in Thlarau Thianghlim hruainak thawngin Jesuh ih Thuthang ṭha kha “Jerusalem khua le Judea ram le Samaria ram hmuahhmuah le leilung tlun khuazakipih an thanternak,” thu a si (1.8.) Judah mi pawl hnen ihsin a thok ih leilung tlun khuazakip a hrawh ṭhehtu Khristian pawlih zumnak le hnaṭuannak thu a si. Cule hi cabu a ngantu in fiangter a duhmi cu, Khristian pawl hi Rom Acozah dodaltu an si lo ih ṭihnung khal an si lo; Khristian zumnak hi Judah mi zumnak kimtertu a si sawn, ti kha a si.\nHi cabu hi ṭhenthum ah ṭhen a theih: cutiih ṭhen tikah Jesuh Khrih ih Thuthang ṭha an simnak le Kawhhran an um vivo nak a langter.\n(1) Jesuh vancung a kai hnuah Kawhhran le an hnaṭuannak cu Jerusalem ihsin a thok.\n(2) Palestine ramsung hmun dangdangih zumnak a karh daan le,\n(3) An hnaṭuannak cu Mediterranean Tifinriat kap ram hmuahhmuah a thleng ih Rom khua tiang a thlennak thu tla an si.\nHi Tirhthlah cabu sungah hin a thupi zetmi pakhat cu Thlarau Thianghlim thu a si. Thlarau Thianghlim cu Jerusalem ih Jesuh a zumtu pawl parah Pentikos ni ah a rung thleng ih Kawhhran le a hotu pawl a hruai vivo ih thazaang a pek vivo hai. Khristian pawl in an phuanmi thu cu an thusimmi ah a lang. Cuih an thusimmi pawl hmual a neihzia cu hi cabu sungih nganmi thil a cangmi le a zumtu nunnak sungih thil a thleng awmi in a lang a si.\n1. Tirhthlah pawl in Jesuh thu an phuan hlan timtuahnak (1.1-26)\na. Jesuh ih neta bik thukham le thutiam pekmi (1.1-14)\nb. Judas ai-awhtu hriilnak (1.26)\n2. Jerusalem khawsungih tetti khannak (2.1–8.3)\n3. Judea ram le Samaria ramih thuthang ṭha phuannak (8.4 –12.25)\n4. Paul hnaṭuannak (13.1-28.31)\na. Paul khualtlawn voikhatnak (13.1-14.28)\nb. Jerusalem khuaih thurel khawmnak (15.1-35)\nc. Paul khualtlawn voihnihnak (15.36–18.22)\nd. Paul khualtlawn voithumnak (18.23–21.16)\ne. Jerusalem le Sisaria le Rom khuaih Paul thawng tlaknak (21.17–28.31)\nKa cabu hmaisa sungah khan Jesuh in hnaṭuan hram a thawh ihsin vancungih laaksoh a si ni tiang, 2a thil tuahmi hmuahhmuah le a thuzirhmi hmuahhmuah kha ka ngan. Vancung ih laak a si hlanah Amah ih a hriilmi a tirhthlah pawl cu Thlarau Thianghlim cahnak huham thawn ṭhatein thu a zirhta hai. 3A thih hnuah ni sawmli sung an hnenah voi tampi a lang ih a nungsal a si ti kha zohmanih el thei lo dingin phun tampi in a langter. Amah an hmu ih anih in Pathian Uknak thu kha an hnenah a sim. 4Cule hmun khatih an tonkhawm awk laiah, an hnenah hiti in thu a pek: “Jerusalem ihsin khuihmanah feh hlah uh. Ka Pa in laksawng a lo pe ding tiah ka lo sim ciami kha hngak sawn uh. 5Johan cun tidai in baptisma a pe; a sinain ni malte sungah Thlarau Thianghlim thawn baptisma pek nan si ding,” tiah a ti.\nJesuh Cu Vancung ah Laak A Si\n6Tirhthlah pawl cu Jesuh thawn an ton awk tikah annih in, “Bawipa, atuih caanah hin Israel mi hnenah Uknak cu na pe sal ding maw?” tiah an sut.\n7Jesuh in an hnenah, “A cuih tikcu le nithla cu ka Pa ih thuneihnak ih khiah-mi a si ih nannih theih ṭulmi a si lo. 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti. 9Cutiih a sim ṭheh tikah Jesuh cu an mithmuh rori-ah vanah laakso a si ih mero in a phen ih an hmu thei nawn lo.\n10Cutiih a hung kainak van cu an zoh cuahco laiah puanvaar sinin mi pahnih hmakhatte-ah an kiangah an rung ding ih, 11“Galilee mi pawl, ziangah so van zoh in nan din cuahco? Nan hnen ihsin vanih a kaimi Jesuh hi vanih a kai lai nan hmuh vek cekci in a rakir sal leh ding,” tiah an ti.\nJudas Ai-awhtu Hriilnak\n12Cule Jesuh ih tirhthlah pawl cu Olif Tlang ihsin Jerusalem ah an kir. Olif Tlang cu Jerusalem ihsin peng hrek tluk a hlat. * 1:12 Peng hrek: timi hi Grik ah cun Sabbath Ni feh khop an ti. Kaih thawngkhat hrawng a si ding. 13Khawpi sungah an vung feh ih an umnak tlunta khaan ah an hung lut. Piter le Johan, Jeim le Andru, Filip le Thomas, Bartholomeo le Matthai, Alfias ih fapa Jeim, phun ṭantu Simon, le Jeim ih fapa Judas tla an si. 14Hmun khatih thlacam tlang dingah an tongkhawm ṭheu ih nunau pawl le Jesuh ih nu Mari le Jesuh ih naule pawl tla an tel.\n15Ni malte a rei hnuah zumtu pawl an tongkhawm aw ih minung za le kul hrawng an si. Piter cu a ding ih, 16“Ka u le ka nau pawl, Thlarau Thianghlim in David ih hmurka hmangin a sim ciami Jesuh a kaitu pawl hruaitu Judas ih thu cu Ca Thianghlim sungih an ngan vekin a kim a ṭul a si. 17Judas cu kan hnaṭuanpi sungih tel ve dingah hriilmi a si ruangah kan pawl sungah sungtel a rak si ve,” tiah a ti.\n18(Judas in thilsual a tuahmi manih a ngahmi tangka in lo pakhat a lei ih cuih lo sungah a bah ih a thi; a pum a kuai ih a sungril hmuah a pawt ṭheh. 19Cuih thu cu Jerusalem ih a ummi hmuahhmuah in an thei ih anmah ih ṭong in cuih lo cu Akeldama an ti; a tican cu, “Thisen Lo,” tinak a si.)\n20Piter in, “Ziangah tile Saam cabu sungah,\n‘A inn cu lawng sehla\nA sungah zohman um hlah haiseh,’ *1:20: Saam 69:25\ntiah ngan ciami a um. Cule hmun dangah,\n‘Midang in a hnaṭuan cu la haiseh,’ *1:20: Saam 109:8\ntiin a um fawn.\n21-22“Cuti a si ih Bawipa Jesuh thawhsalnak thutheitu-ah pakhat khat cun in telpi a ṭul a si. Amah cu Bawi Jesuh kan hnenih khual a tlawn vivo sung hmuahhmuah kanmah lakah a tel ih, Johan in baptisma thu a simnak ihsin thokin Jesuh kan hnenin vanih laakso a si ni tiang, kanmah lakah a tel vemi a si ding,” tiah a ti.\n23Curuangah mi pahnih ih hmin an pek. Anmah cu Barsabbas ti ih kawhmi Josef, (Justus ti tla in an kawhmi) le Matthias an si. 24Cule thla an cam ih, “Bawipa, nang cun mi thinlung sung na thei ṭheh; himi pahnih lakah zo deuh na hriil ti run langter aw; 25a co dingmi hmunah in fehsantu Judas ih ai-awhtu ah na tirhthlah pawl lakih ṭuanvo la dingah na hriilmi cu run fiangter aw,” tiah an ti. 26Cule an pahnih sungah zoso tirhthlah a si ding ti theihnak ah camcawhfung an zuuk ih Matthias in a ngah. Matthias cu tirhthlah hleikhat pawl hnenah an betcih.


Hlansan Tlaisun Pawl ih rakbiak mi Khuavang: Kim Lian | VCTH\nHlansan Tlaisun Pawl ih rakbiak mi Khuavang: Kim Lian\nHome » Cahram » Hlansan Tlaisun Pawl ih rakbiak mi Khuavang: Kim Lian\nBy vcth on September 20, 2014.\nMi nung kan thuanthu kan zoh tikah, Biaknak hi kan nunphung ih amuril ah kan rak ret ring ring. Hlan lai san khal ah kan pi le pu pawl cu Khuavang/ Khawsia biaknak in caan an rak hmang. An dam lo khal ah, puai an tuah khal ah, khual an tlawng ding khal ah, ral an do ding khal ah, ziang tin kim an tuah nak ah Khawvang biaknak hi a tel ring ring. Siatnak an tong tik khal ah Khuavang ih hremnak a si tiah nasazet in an rak zum. Tusan khal ah, Christian zumtu pawl in Pathian kan nun ah kan telh ring ring vek in, an nih khal Khuavang biak nak hi an san lai ih nunphung muril ih um pakhat a rak si ve. Khuavang a rak biak khal an um. Khawsia a rak biak khal an um. Khuavang cu minung hrang ih thatnak lam deuh a tuah tu tin ka ti seh la ka sual ding ka zum lo. Khawsia cu minung hrem paih, huatsuak deuh pawl an si tin ka ti le ka sual ding ka zum lo. Khuasia le Khuavang khal ah characters phun phun in an rak um. Khua pa khat in an mah te biak mi Khuavang/ Khawsia an rak nei cio. An biak dan khal a rak bawng aw lo. Tahthimnak ah Tlauhmun in Uiko lungpi an rak biak. Tlaisun pawl khal in an khawtaw ih um lungtumpi Kim Lian an rak biak. Cun, Van Khawng timi khal an rak biak. Cui, lungtumpi um nak cu an um nak inn tiah zum a si ih, hmin an rak nei cio. Himi cahram ah cu, Tlaisun pawl ih rak biak mi Khuavang, Kim Lian thu ka rak sim ding. Van Khawng thu khal ka rak telh phah phah ding. Kim Lian cu khuavang hmin a si ih, a rak um nak inn ti men seh la, Lungtumpi cu tuni tiang a um lai.\nKanauhak lai ten Tlaisun khua ka tlung theu ih, Tlaisun khua lut nak “LuOng” timi kan thleng in, Run lam kan zoh theu. Run ti cu blue colour in a rak lang theu. Thing keuh thei lo nak kham hrat zet khal hmu theih a si. Cui kham cu Zawngmual tin an ko ih kum tin nasazet in lei a min ring ring. Ka nauhak lai ten khihmun cu a huai tiah in rak sim ring ring. Ka u pa hnu ih, thuanthu lam ka zingzoi tik ah kan laidan pawl hi kan interest zet. Falam Youth Conference lai ah, Tlaisun ah nauhak hrang anki hlu ding in ka feh lai ah, hlanlai ih kan rak biak mi Lungtumpi, Kimlian timi va zoh ding um so khaw tiah khawpi pawl nih in rak sim. Ka nauhak lai ah a hmin an rel hman ka ttih theu mi, tuahcu va hmu ding ka phur tuk. Kim Lian va zoh dign in cu, mei thal, namte, tidai pawl keng in kan suk. Kim Lian cu Tlaisun khawtaw, Run tiva kap ih um mi a si. Tlaisun khua, Pu Con Bik rak um dah nak hmun in sin minungs 45 hrawng kan suk hnu ah, tupi sung ih um Lungtum pi pa khat ah kan thleng. Ka mitthlam ih ka rak hmu cia vek a si lo. Ka hmu dah mi si lo nan, an sim nak pawl in, ka ruat ah lung thuam pi ih support mi Lung pheng tumzet pi khi va hmu ka tum. Nan, cui lungpi cu cang ih a benawk mi lung tum pi cu a si. A tum zet. A sau lam ah pi 70, a sang lam ah pi 50 hrawng le a thuk lam ah (a lang zet) pi 20 hrawng a si. A kiang kap ah lungto dang khal an um lo, a mah pi lawng tum tak tak in a to. Ka thelng pek te cu ka ttih zet, ka ning ttih ciamco. Nan, malte ka um in ka ttih nak pawl a hlo thluh.\nZiangtin thil an ti thei?\nHimi hmun kiang ah rua le thing hau ding a rak tam zet. Cui thing pawl hau ding ah Kim Lian hnen ah rai thawi ta lo si len mi a hrem hlei ah thih nak tiang khal a rak thleng ter thei tiah ka Pi in I rak sim theu. A duh zawng tuah lo le, khua sung khal ah natsia a phun phun in a thleng ter thei tiah khal thuanthu thei u pa pawl in an rel theu. Cun, ral an do zik ah, bawmnak an tul ah Kim Lian hnen ah vok, ar, arti, arsa thawn rai thawi hmaisa ta ring ring a si. Kim Lian le Van Khawng cu kum 7 ah voi khat siapi thah ring ring an rak si. Kim Lian in thil ziang kim cu a tuah thei lo. “Tipi thuanthum nan lan hnu cu ka lo kil khawi thei nawn lo” tiah Tlaisun upa pawl in an rel theu. Van Khawng cu Kim Lian hnak in a thil ti thei mi a mal deuh. Tlaisun mi pawl Kawlram ih an feh khal ah, Kim Lian an biak ta ih, Kim Lian in a kil him hai tiah an rak zum. An rel theu ih, pakhatpa cu Mawlike ah training kai ding ih a feh ih, Kim Lian cu an kil ter. Cupa cu a huat suak tuk lawm mam ih, Kim Lian in hi vek mi huat suak lawm mam cu ka kil paih nawn lo tiah a kil nawn lo ti si. Khuavang hman ih kil thei lo khop khop ih huatsuak pa tiah cupa cu a hmin a thang.\nJapan ral lai ah, Tlaisun khaw sung cu Mirang pawl in vanzam thawn bomb an rak thlak ih cuilai ih Taisun miuk Pu Van Hmung cun Kim Lian le Van Khawng hnen ah bawm nak a rak dil. “Kim Lian aw Van Khong aw” voi sahra khua a sam ruang ro.\nZiang Tin Kim Lian an rak ko/biak?\nKhuavang/ Khuasia le milai rak peh tlaih awk dan cu an rak bang awk deuh thluh. Khuavang le minung kar lak ih a pehtlaih sak tu Raithawitu lole ‘Pol’ timi an rak um. Cui, ‘Pol’ cu a mah Khuavang in a hril theu. Pol cu mi bang lem lo an rak tam. Cui Pol hnen ah Khuavang pawl in milai pawl ih dil mi tuah sak nak ding ah, ziang tuah a tul tivek a sim. E.g. Tlauhmun ih an rak biak mi Uikio khal in a mah ten pol a rak nei. Hlan lai ah Tlauhmun ah hin, Cikhur pa hnih a rak um. Cikhur pa khat sawn ih um Khawsia cun “hmul nei lo mi” in pek uh tiah a rak dil. Cutin, a dil mi cu ‘pol’ in mipi hnen ah a sim. Mipi in hmul nei lo cu ziang si pei tiah an ruat ih, arti an rak pek. Cun, Arti ka ti mi si lo, minung ka ti mi si tiah a sim ih minung cu khuapi pawl in an rak pek duh lo. Curuang ah Cikhur a pit/kang tiah thuanthu a um.\nKim Lian khal hi vek tho tho a rak si. Raithawitu an rak um. Raithawi tu pa in zuuthawl (haiku) sung ih zu a hmawm ih voithum a phuut hnu ah\n“Aarte thin aw, Kim Lian aw, Van Khawng ruk ko law,\nka zu hai khat rung zawh law,\nka zuu hai khat aw, hai hra ah cang seh law,\nka sa sem khat e, sam hra ah cang seh law,\na lei vak a van zam in e, ttung u law,\nka sing tuk law, ka tuang tuk law”\ntin a ti hnu ah zuu a in sal ding ih voi nga a phuut sal. ‘Mualpi Buan’ an ti ih, santhar tong in cu ‘kumtin thlacamnak’ kan ti pei cu, Himi mualpi buan tik ah sia cang kum tin an that ring ring. A can can le siacang kha a tial tel lo ding, a dum teng teng a si ding ti vek in Khuavang ih an dil theu. Siacang an that ih khuasung mualpi tang ah hitin thla an rak cam.\n“Kan hmual pi ah aw, ka pa Kim Lian ee, ka pa Van Khawng thawn e\nsia cang sa i tawm za pung khi ee,\nti lu ruah thawh ka hnik e, van khawng ruah thawh ka hnik e,\ncah nak ka hnik e, nun nak ka hnik e,\nka khua sungah e, nat sia am reh seh law,\nka fei e sau seh law, ka nam e sau seh law,\nna khua ah e tha ten ping law”.\nCun, kum 7 dan ah Kim Lian le Van Khawng hrang ah a cik pak ten buan nak ‘Kim Lian buan’ le ‘Van Khawng buan’ tin khal a um. Kim Lian an buan tik ah sia cang pa hnih kum sarih ah voi khat an that ih, Van Khawng an buan tikah sia cang pa thum kum 7 ah dan in an that. An ko dan cu a bang awk. Raithawn tu pa in Haiku (zuuthawwl) sung ih zuu voi thum a hmawm in a phuut hnu ah\n“Aw, ka pa Kim Lian/ Van Khawng aw,\nna thuam e lo tuah ha lang law,\nkan ta hang ben ha lang law,\nnate na fa thawn e, na lo ri e na suah pi e lo sawm ha law” tin thla an cam theh in zuu voithum an phui.\nKhawsia/ Khuavang biaknak ziang tin a rak cem?\nFalam pengih Christian zumtu hmaisabik hi Lumbang ih Pu Thang Sin a rak si. Tlaisun mi Pu Sim Tei khal cu, Pu Thang Sin ih Pathian thu simnak thawng in 1927 kum ah a rak piang thar ih tipil a rak inn. Tuni tiang a mah u pat nak ah “Pu Sim Tei cu nineteen twenty seven ah tipil a in” tin khuate hla vek ih sammi a um. Pu Sim Tei cu Tlaisun khua ah Pathian thu sim ding a feh ih, mipi in an rak duh lo. Lung in an rak deng ih buai nak an rak pek ciamco. Mipi in, miuk Pu Van Hmung an rak dawn ter nan, Pu Van Hmung cun Pathian thu khal a sim ter lo, a si nan a sim khal le a rak kham lo in a rak zoh men. Darkhing pakhat Pu Sim Tei hnen ah a rak then. Cutin, Pu Sim Tei ih Pathian thu sim nak thawng in, Tlaisun khua cu Pathian zumtu ah an rak cang. Tlaisun khua cu Christian ah an lut vivo ih, Kim Lian le Van Khawng khal cu biak an theih nawn lo tiah Pu Thang Dun in i sim. A biak tu an um lai ko nan, WW2 theh hnu lam in cu, ko khal a theih nawn lo tiah i sim.\nTuck and Carey ih simmi Kim Lian\nTuck and Carey cauk ka siar hmaisabik ah, Kim Lian thu an sim mi a um nak ka rak thei fiang lo. Kim Lian lungpi ka va zoh hnu, a thunthu ka thei hnu lawng ah an sim mi hi fiang ten ka rak thei. Tuck and Carey cun\n“The Falam Chiefs have a sacred grove, within which is a large and curious rock which is used as an altar, on which are laid food, Sacred grova of feathers, and odds and ends. This grove happening to be near the place where the suspension bridge is built. We cut some of the trees for bridging material; the Chins were much alarmed and prophesied disaster and, when an accidental fire shortly afterwards destroyed a large portion of their capital, they at once exclaimed that the disaster was the result of our inconsiderate conduct to the spirit of the village, who had naturally avenged the insult not on us, but on them, as they are under his control”.\nHimi an sim mi ih “large and curious rock” timi hi Kim Lian lungpi a ti duh nak a si. Cun, “suspension bridge” a ti mi cu Tlaisun pawl in “Suangpi” lilawn tiah an ko mi a si. Kim Lian lungpi ih sin Suangpi li lawn cu a nei te si. Kei khal cui lilawn cu ka va zoh ih, lilawn cu hmuh ding a um nawn lo, a cang ih tlakrawh dawl mi pawl lawng hmuh ding a um. Cui, lilawn cu Wim Verest: The Lost Dictionary timi ih cauk sung ah, memory ih sin suai sal mi pakhat a um. Van Khawng lumtum cu hmun dang deuh ah a um nan ka thleng man lo. Kim Lian thu video ka tuah mi khal a tang ah zoh theih a si.\nTusanah cu Tlaisun khua cu Christian zumtu ah an rak thluh. Khuavang/ Khuasia biaknak ih sin a nungmi Pathian biak tu ah an rak cang thluh. Hitin an rak cang thei nak hi lairam sung ih a ra lut tu Missionary pawl ih teimak nak in a thok mi a si. Tuniah, zumtu kan si thluh zo nan, kan pi le pu pawl ih thuanthu cu, ziangvek a si khal le, an fim nak ih a rak daih sun, a tha bik tiah an rak ruat mi daan in an rak uk awk, a tha bik tiah an zum mi biaknak pawl hi theihtha a si tiah ka rak ngannak a si.\n1) The Chin Hills by Tuck and Carey\n2) Capt Tha Lung notes written in 1976.\n3) An interview with Pu Thang Dun (100 years old) currently living in Tashon village.\n4) Collection of Tashon culture and history compiled by Pu Siah Luai & XXXX.


Pu Sui Hmung Le Chinland Today Suhtonnak - Chinland Today Media\nJuly 2, 2015 1:08 pm·1 comment\nPu Sui Hmung Le Chinland Today Media Suhtonnak\nMP timi cu mipi fial dingmi mipi hnen um an si, Bawi an si lo\nHmin : Pu Sui Hmung\nSuahnak : Falam\nPai’ hmin : U Siah Luai(Lairam BA ngah hmaisabik)\nFate : 2 nei\nSuah Kum : 1945\nMP cuh tumnak : Falam peng mee hmun No. (1) ihsin Ramkulh hluttaw palai\nParty : Chin Progressive Party (CPP)\nPu Sui Hmung\nCT Media = Chinland Today Media, SH = Pu Sui Hmung\nCT MEDIA: Chin Progressive Party (CPP) ah ziang tikin na rak lut? Ziang ruangah?\nSH: Pu Nah Thang a dam lai ah kan party ah ra luh aw ti’n in sawm dah. Sinan ramkhel thu ka interest lo ti’n ka rak el. Nan Laitlang thansonak ahcun ka zuam pi rero ko ding ti’n ka tel pi dah lo. A thih hnu ah khan midang in sawm bet lala ih, kan dung kum lailak hrilawknak ah hrilawknak tel ve ding in ka rak lut. Kan umnak khua le ram hi tu hnak in kan tuah thei pei maw, timi ruahnak thawn ka lutmi a si.\nCT MEDIA: Sile mitu ah Pu Nah Thang in a rak lo sawm lai ah ramkhel thu ka interest lo ti’n na rak el si khawh, ziangah tui’ hnu ah ramkhel ah na lut sal?\nSH: I rak sawmlai ka rak tel lonak cu a rak teltu pawl kha ka rualpi pawl lawnglawng an si. Anmah thawn tiawk rero tla ka huam lemlo. Rualpi thawn cuhawk rero, doawk rero kha ka paih lo tikah kian sawn kha a tha sawn lo maw ka ti ruangah si. Sinan lailak hrilawknak ahcun ka tel ve ding ka ti. A duhduh cuh ve ko seh ka ti ih sinan lailak hrilawknak cu a cangsuak ta lo.\nCT MEDIA: Hluttaw sung lawng in maw rampi thansonak a tuah theih? MP si lo in teh Falam peng thansonak a tuah theih lo maw?\nSH: Hluttaw ah tel lo khal in tuah thei ko ding. Sinan hluttaw sung tel ahcun a leng ih thansonak kan tuah ai cun thansonak tuah a ol deuh ding. A leng ih kan au rero cu hmual a nei tuk lo. A sung ahcun kan Laitlang tulsammi pawl kan thun rero thei.\nCT MEDIA: MP tling lo bangta aw la Falam ah na um thotho kem? Ziang na tuah ding?\nSH: Cozah hnatuan pension ka ngah hnu in Yangon ah kan sung te’n fanau umpi phah thawn kan um. MP tling lo bang khal sehla Falam ah ka um thotho ding. Ziang kan tuah ding ti cu ka ruat hrih lo. Dawrte tivek tla tuah sehla tha pei maw, tihang hmuan tivek tla tuah in.\nKa thlennak pohpoh ah ka ti thei tawk in tlawnginn saknak ah ka zuam pi. Hna ka tuan lai ah Falam ah kum 27 lenglo ka um. Losau tivek ah kum 7 ka um. Bualkhua ah kum 1 ka um. Bualrawn tlawng ah kum 5 lai ka um. No. 1 ah ahcun tlawng saya in kum 12 lai, tlawng uk in kum 2 ka um.\nCT MEDIA: MP pakhat ih tuanvo hi ziang si?\nSH: Thansonak ah kilkip kan tul. Fimthiamnak, harhdamnak, sumdawnnak thu pawl kan bur ding. Mi zapi simmi kan ngai ding, anmai palai kan si tikah an simmi kan ngai ding ih a tlunlam ah kan simsak ding, kan nor sak dingmi kha a si.\nCT MEDIA: Tu hi khuitawk dinhmun in MP na cuh tum?\nSH: Keimai’ duhnak men in ka lo sim ding. Kan party in khuitawk ah ti an suah hrih lo nan kei cun nisuahnak lam ramkulh hluttaw in cuh ka duh. Ziangah tile keimah hi Taisun mi ka si pan teh.\nCT MEDIA: MP thenkhat cu ahleice in an suahnak khua ah a dang khua pawl ai in thansonak an tuah tivek kan hmu tikah nang teh MP hung si bangta awla Taisun hrang a hleice in na duhsak kem?\nSH: Kei hi ka pa tla Mirang san lai ihsin tlawnglam ih upa bik a rak si. Kan khua pawl a duhsak ce cuang lo. Tlawng lam ah siseh, zung lam ah siseh, a duhsak cuang lo. Thiamhleicenak an neih ah cun thu dang. Kei tla cuvek ka si hmang. A pek tlakmi lawng ka pek ding. A dik kan timi hi thlun tummi kan si, curuangah kan farahnak tla si.\nCT MEDIA: MP cuh tumtu pakhat in mee pung a sawm lai ah ting zakhat hman theinak a nei si khawh ziang ti’n sumpai na hmang tum?\nSH: Ting zakhat cu rel hlah aw, ting sawmli sawmnga hman ka nei lo. Sinan khual ka tlawnnak ah rualpi pawl dat si cu ka thunsak thei pei cu. Kaa thawn lawng in ka sim vivo ding.\nCT MEDIA: Ramkulh mee hmun no. 1 asilole ni suahnak lam ah MP na cuh tum si khawh na mee hmun pawl ih an tulsammi ziang pawl an si ti’n na hmu?\nSH: Laitlang ka zoh tikah mino pawl hi an vai theh. Hinah a tangmi hi kum upa deuh pawl kan tang. Kum 15, 16 an si len ramleng an suak. Kan thanso theinak ding ka ruahmi cu kum tam deuh pawl ih an tuan theimi hi ziang kan nei, ziang ti’n kan tuahsak thei ding timi ka hawl ding. Ramdang feh lo ding cun hnatuan kan tuah sak thei tul. Cu lo cun an feh thotho ding. Tui’ a tangmi pawl hi an thupi.\nKum khat sung thil kan cing rero mi tla kum khat sungah kan ei khawp lo. Nikhua tla a hman nawn lo. Tu tla an vainim pawl dong khat can tete lawng an si. Hlanlai ah lakphak kan cing ding an ti. Kei Shan ram ah ka um ih maw Palong pawl in ziang an tuah ti le lakphak kung ro ih tanta awk timi an nei. A pai’ cinmi kha a fate ah cuti’n kum 100 lenglo a nung thei si hmang. Cumi kha paisa dang hawlnak ah sumhram ah an hmang. Kum sau a si len kan hngak thei lo ding. Lakphak kung cu kum khat sungah lak a theih.\nHmaisabik ah theihnak kan pek hmaisat a tul. Kan khaw pawl ka sut tikah lakphak kung hi ziang ti’n nan tuah ka ti tikah kan hlonmen an ti. Himi cu a sualnak um lo nan ziangah nan tuah lo ka ti hai.\nCT MEDIA: Tulai mino pawl hi hnatuan kutkaih nei lo hai kan tam. Cuvek fimzirnak hlensuak thei lo mino pawl hrang ziangvek hnatuan kan sersak a tul ti’n na hmu?\nSH: Himi kha hlan lai kan rak neihmi vocational tlawng an timi cinthlak tlawng, cetzung tlawng pawl kan neih sal a tul ding ti’n ka hmu. Thuthimnak ah bike tuah zirnak tlawng tivek tla um sehla, kan Laitlang ih an um lo khal len an umnak ah pumcawmnak an hmang thei ding.\nCT MEDIA: Silen mitu te ah boruak a thleng aw na ti rero ih CPP party in nikhua thlengdanglamnak kilhim ding in ziang vek policy nan nei?\nSH: Tu hrih ahcun conference tla an tuah hrih lo ih cutawk ah fumfe in kan tuah leh ding an ti. Sinan kan nei ko. Thingram siatsuah lonak ding in ziang kan tul tile meisa kan tul. Meisa kan nei le cu meisa vang menmen si lo in rawlsuannak ah tla kan hmang thei ding. Inn khat in kum khat ah thing hi ton thum tivek kan hmang. Ton khat ah ting khat in tla a daih lo si men thei a phurh man thawn, paisa kan cem hlei ah thingkung tla a cem.\nKan Ruun tiva hi ka zoh rero ih Kachin ram Myitsone tivek kan zoh a si len a kiangkap ih lo le khua pawl a siatsuah ding an ti. Sinan kan Ruun va cu a kap ah zianghman leikuang a siatsuah ding tamtuk a um lemlo. Hitawk ah tla hmun tampi ah tuah thei sehla kan saklam Laitlang cu a daih theh ding. Ruun va in tla nga kan ei lemlo. Kalaymyo ta nga kan lei sawn mi si. Long thawn tla kan feh thei ding ih kan life style tla a thleng thei ding.\nCT MEDIA: Ziangruangah si Chin ramkulh phun (10) result hi a tangtabik ah kum tin kan um ringring?\nSH: Shan ram lam ah tla hivek thotho si. Zianghrangah phun (10) camibuai kan sung ti a si len kan hramthok thiamnak a fumfe lo ruangah si. Hramthok tlawng kan nei nan saya pakhat lawng an um. Cumi cu kan dung kum sin tiang a si lai. Kan dung kum lawng ah saya thar kan ngah sal. Saya pakhat in class panga a zirhmi tla an um. Tui’ phun (10) thleng pawl cu cumi pawl an si.\nAdang pakhat cu lailak tlawng an pek ciamco. Phun li tiang lawng a um tikah Falam ah an kai thei loih tlawng an suak. Cozah in le lailak tlawngah saya pakhat lawng an pek. Subject phunphun cu ziangti’n a zirh thei ding. Sim duh le a tampi. Tlawng saya daih aw lo ih kan um hi a rei tuk zo kan nauhak lai in a si. Tu ziang ti’n an tuah lala ti le a leng ih phun 10 ong pek te kha an lak ciamco. Cu pawl kha training an pek cawk lo. Saya timi cu hramthok tlawng a zirh ding a silen kum khat rori training a kai a tul. Hramthok tlawng saya cu college tlawng saya thawn an bangawk lo. College saya cu a subject pakhat a neh cun a ngah zo. Tu ah training kan pek an ti ko nan training a petu saya pawl kha Falam ihsin thla khat sung Pakukuk tivek ah training a vung kaimi pawl in an hung zirh lala. Tlawng pakhat ah saya panga kan ret an ti ko nan mipum lawng an tam thiamnak an nei hai lo.\nCT MEDIA: Tu ah cozah in Laica hi tlawng ca zir caan ih leng ah nan zirh thei an timi hi na lungkim maw? Cozah in tlangpar mi pawl calai thansonak hrang a hmalak dan parah ziang ti’n na hmu?\nSH: Kei cu tlawng ca zir sungah Laica zir ding a si ti’n ka hmu. Tui’ tlawngta pawl an dilmi ah a tel in ka thei. A sung rori ah zarhkhat ah period panga maw in pek a tul. Hramthok ahcun an period pakhat hi minute 30 a si ih cumi cu in karhbet sak a tul.\nLaica thawn pehpar mi thiamsang pawl thawn rel khawm sehla cumi cu cozah hnenah bur ka duh. Cutimen ih (hni phah) milai covo timi, miphun pakhat a si ve mi, ramkulh pakhat a si ve mi a ca kha a duh tikah zir thei lo in a lengah zir men uh timi cu ka lungkim lo. Kan zate’n lungrual in dil rori a tul.\nCT MEDIA: Kum sau pi caan la in an rak tuah reromi 2008 daan hrampi hi tu ah rem tul ti a si zo si khawh nangmah teh himi parah na lungthlin lonak ziangmi a um?\nSH: Kei cu maw himi tiangtiang tha te’n hliakhlai nak ka nei lo. Thuthimnak ah Daw Aung San Suh Kyi president ngah thei lonak ding ti pawl an rel ciamco ih, ralkap telmi tla cu rem tul pan teh. Hluttaw sungah ralkap telmi tla Indonesia lawng an tang. Hluttaw sungah le an to menmi si. Culo cu federal an timi hi ka interest. Cumi kan ngah cun kan Laica tla kan duhdandan vek in kan zir thei ding ih maw.\nTu hi Federal kan ngah ti’n ka hmu lo. Ziangmi si thilti theinak ramkulh in a neih? Tlawng saya pakhat kan ret duh hman a ngah hrih lo pi. USA ahcun state pakhat le pakhat daan hman a bangawk lo pi. State pakhat ah saya in tlawngta pawl a thawi thei lo ti a si nan state dangah cun nan thawi thei tivek in a um lala. Tucu ramkulh ngaingai kan si hrih lo, bumawknak men si. A hmin menmen ramkulh in pek ti’n ka ruat.\nCT MEDIA: Tui’ ramkulh cozah an hnatuan dan hi na diriam maw?\nSH: Hna an tuan nan an hnatuanmi zohsal a um lo a bang. Lam an cek ah siseh, inn an sak ah siseh an cek sal nawn lo.\nCT MEDIA: Lairam ah hramthok fimthiamnak fumfe ngah lo in tlawng kan suak ih ramdang kan feh. Hivek ih hnatuan kutkaih nei lo mino pawl hrang ziangvek hna kan sersak a tul? Chin ram ih company pawl an hung thlen khal len hna khungkhai tuan thei ding lawng kan um, hna sang tuan ding len kan tlin lo tikah tualsung mipi pawl in ziangvek thiamnak kan tul?\nSH: Hmaisabik ah ziangvek company pawl an hung ding ti kan theih hmaisat a tul. A tambik a hung dingmi hnatuan kha kan nauhak pawl thiamnak pakhatkhat kan pek a tul. Paa-yin le let-ta-ma tla kan nauhak pawl zirh sehla caan tampi pek a tul lo ding. Thla hnih khat hrawng in an thiam thei dingmi si.\nKanmah te’n kan tuah reromi sabit wine tla training kan pek a tul. Tucu sumdawnnak khawp in kan thiam lo. Tui’ kan sabit tuahdan tla a dik hrih lo, pum a naa ter thei. Himi hi tha te’n training pek sehla Yangon lam tiang kan zuar thei ding ti’n ka hmu.\nCT MEDIA: Chin mi ramdang feh pawl a phunphun ih namneh a tongmi pawl hrangah ziangti’n thlakung zonnak awkam na fah duh hai?\nSH: Mi ram ah kan um le cu ralring te’n ka um tul. Anmai’ duhdan vek in hnatuan tla zuam zet in kan tuan tul. Cuti’n kan um a si le cu in zawmtai ngam lo ding. Cumi lawng si lo in tong tla kan zir vivo ih an tong kan thiam le in zawmtai ngam lo ding. Tong tla mal tete zir vivo tul. Cun zirnak tla peh vivo sehla.\nCT MEDIA: Thenkhat cu mee pung an sawm lai ah khawte berek tiang an feh thei nan MP an si tikah Lailam khua pawl an veh vai thei nawn lo. Thenkhat cu anmah mee hmun sung hman ah an vehnak khua le veh lonak khua tivek a um. MP hung si bangta aw la ziangti’n khawte lam na vehvai tum?\nSH: Kei cu hivek ka duh lo lawlaw. CPP ihsin Amyotha hluttaw le Pyithuh hluttaw an pahnih U Khuang Ling tla cu ka tlawng kai pi si. Ziangah na tlung lopi, nan mipi pawl nan hal lo pi ka ti tikah ziang ti’n kan tlung man ding kum khat sungah thla riat cu meeting kan to si. Tlunnak caan kan ngah lo in ti. Laitlang cu lamzin a har tikah tlunnak paisa kan nei lo an ti.\nSinan keimah lam in ramkulh hluttaw si sehla cu ka feh ringring ding. A tul tin te’n ka feh ding. Zianh tile a hla pi a rak si lo. Cycle te thawn ka feh men ding ih khua pakhatah ka um len a kiang ih khua li khua kha ka ko pei ih ka hnatuanmi ka sim hai ding, an ra duh len an ra ding. Ka hnatuanmi cu hiti’n si, ziang si nan duh k va ti ringring ding. Cumi cu thuphan ka simmi a si lo, ka harhdam le cu ka feh ringring ding. Cun a harzet ti’n ka hmuhmi si lo. Ziang paisa tla tampi cem lo ding, dat-si lang khat lai ka than men ding ih.\nCT MEDIA: MP hi bawi maw an si, mipi hlawhfa sawn?\nSH: Mipi palai an si. Mipi fial dingmi mipi hnen um an si. Bawi an si lo. Mipi simmi cu ngai ringring ding si. Ziangvek an si khal len ngai ringring ding si. MP pawl in mipi palai kan si ti an thei aw lo si pei maw, cumi hi sim a tul. Party nih sim ding tuanvo a nei.\nCT MEDIA: Tu ah kum 70 ka ti zo na ti si khawh MP ah hun lo hriltling bang sehla Laitlang le lamzin veivahnak a harsa tikah nangmah le nangmah teh na harhdamnak in a tlin ding ti’n na zum aw maw?\nSH: Ka zum. Cunah si MP cuh ka tum. Tu tiang betminton tla ka lek thei, tennis tla ka lek thei lai. Tuvek ka si le cu ka feh thei ding, vansiat lo le cu. Sinan natnak ka rak ngah pang si ahcun sim thei si lo e.\nCT MEDIA: Tulai fang Lailun lungkhua kiang ah mi pakhat in amai’ bulpak hlawknak ah lungto a lak rero. Lailun hi le kan Laimi zate ih kan sunsak zetmi hmun a si tikah himi thu ah nangmai’ bulpak hmuhdan in sim thei pei maw?\nSH: Cumi cu kham ding si. Ziangah tile khanah lungkua tla a siat le cu ziang ti’n. Amai’ pianphung vek ih a um lawngah upat nak a um cu maw. Kan thleng le cu a man khi a niam vivo ding si. Cuhrangah tuanvo neitu pawl in kham tul. Zo nih lak siannak tla a pek.\nCT MEDIA: Himi thusuhnak pawl leng ah simduh betmi na nei lai maw?\nSH: Ka simduh betmi cu ziangah himi CPP party ah ka lut ti a sile policy an neih hnu ah ziangmi si an kaihnget ti ka zoh tikah ‘tualto party’ timi hi an kai hnget nasa. Cumi cu ka duh zetmi a si. Ziangah tile Shan ram ah ka rak um ih party ziangti’n an din ti ka thei. Annih cu tlavang lu, tlavang rang party tivek an um ih party dang ra luh thei lo ding in an tuah. An ram ah USDP le NLD lut thei lo ding in mipi in tha an pek. Cumi cu Shan, Mon, Rakhine, Kachin nih an thei tikah kannih tla kan theih ve tul. Laimi party ah pahra tla va um seh. A poi lo, kan komaw leh sal pei cu.\nLaimi party rori kha kan lut pei ih Laimi party in kan ngah hnu lawngah anmah thawn kan va kom aw leh ding. Laimi sinak in kan va kom ding. Cuti si lo in direCT Media in kan va kom a si le Laimi sinak a tlak theh ding. Zianghman in siar lo ding. Party tampi kan va si khal le kan hrilawk theh cun kan komaw theh ding, lungrualnak kan neih a tul.\nCT MEDIA: MP pakhat hrangah thuhla theih olsamnak ding in IT thilri hman thiam a tul zet tikah computer, E.mail le facebook tivek pawl na hmang theu hai maw?\nSH: Aw hmang thei hai ko. Computer in Kawl ca le Laica ka ngan thei. Zaan lam tin te’n facebook ka ong theu ih an ca thlah mi tete pawl ka siar ve ko. Ka facebook hmin cu Sui Hmung ti si ko. Facebook hi a nauhak thil ti’n ka hmu lo. Hman thiam ahcun thil tha zet a si. A hmang tui’ thuthu si ko.\non July 3, 2015 at 2:29 am\nNa sim felfai zet Pu Sui Hmung. A suttu CT khalin nan sut thiam zet. Party dang MP pawl tla interview tuah vivo uhla. Ruahnak le hmuhdan phunphun theih ngah hi kan lungfim tertu le in thangso tertu a si.


KAWHHRAN MEMBER KA SI - Hre Mang\nKAWHHRAN MEMBER KA SI\nNgantu: Dr. Thom S. Rainer, An American writer, researcher, speaker, and current president and CEO of LifeWay Christian Resources,an entity of the Southern Baptist Convention in Nashville, Tennessee.\nThom S. Rainer ih nganmi “Keimah cu kawhhran member ka si” (I am a church member) timi hi miring tong ih nganmi laitong in lehmi asi ih rak siar cio uhla, group study, mibur Bible zirnak ah tla rakhmang cio hram uh. Santhar kawhhran member sinak hi mi tampi leitlun pawlkom dang sungtelnak thawn kan cawhpolh tikah voi tampi cu Bible in in zirhmi, Bawipa in kawhhran ah in retnak san pawh lo in leitliun pawlkom vekin fehpi, sungtel sinak kan rak ruat sual tikah Pathian in in hman duhzat le kawhhran ah thathnemnak kan suahpi dingzat kan suahpi lo theu asi. Bible in in zirh vekin kan umnak hawhhran tinah sungtel kan sinak poh ah kan umnak kawhhran in ziang in tuahsak ding, ziang ka hlawk pi ding timi siseh ziangvek thuneihnak le upatnak ka co ding timi siseh ruat lo in Bawipa in a lak in in rundam ih kawhhran sungtel sinak in pek, in neither mi par ah lungawi ringring in thiltha suahpi tu, lungawinak duhdawtnak tipungtu, remdaihnak tipungtu, Pathian Thlarau hmanrua tha kan si cio nak ding hrangah a hnualam pawl kawhhran sungtel cio ih lungput le tuanvo pawl hi zir, nunpi cio ding hi a lotheihlo asi.\nKawhhran 557 dinhmun (2004-2010) an hliakhlai tikah 9/10 kawhhran pawl cu member an tumsuk sinsin. America ramah 1946 hlanaha suaktupawl lakah 2/3 cu khrihfa an si theh. Asinan kum 1980-2000 karlakah a suakmi American minung lakah 15% lawng Khrihfa an si. Riahsiatza asi. Zo kan mawhthluk ding? Santhar milai fimnak, satan maw, zo kan mawhsiat ding? Culai lakah kawhhransungtel pawl mahlemah cek aw fel sal uhsi. Kawhhran member pakhat in kan umnak kawhhran parah lungput kan neihmi kan thleng tik lawngah kan kiangkap tla kan thleng thei dingin kawhhran thuanthu khal a thleng aw ding asi.\nBible in a zirhmi kawhhran member pakhat sinak lungput zoh hnik uhsi.\n1. Keimah cu a cangvaimi, hnatuantu kawhhran member ka si.\nCountry club member lut tikah membership fee a umih member pawl hlawknak a um. Member pawlin hlawknak an ngahmi an lungawi tawk lo tikah an suahsan ih an duhnak vekin hlawknak a pe theitu club ah member an lut theu. Kawhhran member sinak cu clubmember sinak thawn a bang aw lo.\nKawhhran member zapi ten a pehzawm aw mi taksa ruangpum pakhat ih peng kan si.\nPaul in I Korin 12-14 sungah kawhhran cu taksa ruangpum thawn tahthim in thu a sim. A umzia cu taksa ruangpum pakhat ah taksa peng pakhat a cangvai lo asile a ruangpumpi tiang a hnoksak in cangvai thei lo in a tuah thei tinak asi. A harhdammi ruangpum sithei dingin taksa peng zapi ten ruantlang zetin a cangvaih thei a tul tinak asi.\nI Kor. 12:27-28, “Nan zatein Khrih ih ruangpi nan si ih pumpak ciarin a taksa ṭhen nan si fingfing. Cuhrangah Pathian inKawhhran sungah minung cu an sinak ding hmun ciarah a ret: a hmaisa bikah a tirhthlah pawl a ret; a pahnihnak ah profet pawl, a pathumnak ah zirhtu pawl, cule mangbangza tuahtu pawl, a saangtu-ah damter theinak pek a si mi pawl, a si lole midang bom theinak pek a si mi pawl, a si lole mi hoha thiamnak pek a si mi pawl, a si lole theih lo ṭong in ṭong theinak pek a si mi pawl an si.”\nKawhhran member sinak ih umzia cu ziangkim nun, tong, le tuahnak ah duhdawtnak thurampi parah hngat aw in tuah asi.\nI Kor. 13 ah duhdawtnak cu ziang asi ti famkim zet in in sim. Ahih duhdawtnak hi milai in anmai hrang thatnak ah an ruahmi pawl parah an duhdawtnak vek asile Pathian ih duhdawtnak “agape” duhdawtnak asi.\nI Kor. 13:4-5, “Duhdawtnak cu a thin a sau ih mi zaangfah a thiam; duhdawtnak cu mi a iksiik lo, tluang a khawng lo ih a puarthau fawn lo. Duhdawtnak cu nun hel-hlong in a nung lo, amah ih zawn lawng a ruat lo, a thin a tawi lo, cule tisual mi parah thinciin a nei lo.” Pathian duhdawtnak kan sungah a um tikah midang in kan parah thiltha an tuahnak ruangah siseh kamah in thiltha kan hlawkphah ding ruangah siloin Pathian hmin sunlawinak hrangah midang hrang thatnak ruat ih awmsung suak duhdawtnak asi.\nKawhhran member sinak cu a nungmi, a cangvaimi member sinak asi.\nKhrismass le kumthar lawng ah khawm aw khalin kawhhran member sitheih asi thei men. Asinan Bible in a simmi kawhhran membersinak cu a nungmi, catbanglo in a cangvaimi member sinak asi. Kawhhran su member pakhat hnakin a tam komkhawm in din asi vekin taksa ruangpum vek asi ih (I Kor. 12:12-26), peng tampi a um: ke, kut, hna, mit, hnar, tvp taksa ruangpi ah a um vekin kawhhran sungah tuanvo le dinhmun dangdang nei in Pathian in a ret khawmmi kan si. Ke in a hnatuan ding a tuan lo ahcun taksa ruangpi cu a feh thei lo ding. Taksa peng pakhat ih a tuanvo ciar an tuan ih an dinhmun ciar ihsin an cangvai tikahkawhhran cu a harhdam, a cak ih Pathian tumtah mi tuansuah asi.\nTiamkamnak 1. Kawhhran member ka si.\nKawhhran member ka sinak cu taksa ruangpum sungah taksa peng pakhat vekin dinhmun le tuanvo nei in Pathian in i retnak hmun ihsin Khrih ih taksa ruangpum hrangah ka tuan in ka cangvai ve ding. Mit ka sile mit hnatuan ka tuan dingih ke ka sile ke hnatuan katuan ding. Taksa ruangpum ah taksa peng pakhat a nat tikah taksa ruangpum in a tuar asi ti ka thei ringring dingih taksa peng pakhatkhat cawimawi asile lungawi sopar ten ka lungawpi ve ding. Bible ka zir ding, midang riantu ka si ding, Thuthangtha karhzai tertuka si ding. (I Kor. 12:26-27).\n2. Keimah cu Kawhhran lungrual tertu member ka si.\n“Pakhat le pakhat tlunah duhdawtnak nan neih ahcun zokhal in keimah ih dungthluntu nan si kha an lo thei ding a si,” tiah a ti. John 13:35. Pai duhdawtnak nei lotu kawhhran member pawl hi kawhhran rem awklonak satan hmanrua an si theu. Kawhhran thurel khawmnak ah zohmawi lo zet na hmu in na thei theu maw? Kawhhran sungah khat le khat relsiat simsiat awknak na thei theu maw? Nan pastor pai mailbox sungah ziangvek casia a lu theu ti ah sut aw la a lo sim ding. Kawhhran member na sinak poh ah Pathian in remnak tuahtu siter a lo duh asi.\n“Bawi Jesuh nan zumnak le Pathian minung parih duhdawtnak nan neih zia ka theih thok vete ihsin, 16nanmah ruangah Pathian hnenih lungawi thusim ka cawl dah lo. Ka thlacamnak in ka lo ciing ringring” Eph. 1:15-16. Paul in kawhhran sungtelpawl duhdawtnakan neih parah lungawithu a sim. Eph. 4:2-6) “Thinlung neemnak nei uh; tangdor le thinsau in um uh. Duhdawtnak nan neihmi kha pakhat le pakhat nan zawi-eet thei awknak in langter uh. Thlarau in a lo pekmi pumkhat sinak kha ṭunghmun dingah hmun khatih a lo ṭemkhawmtu ih remnak in hmunter uh. Pathian in a lo kawh tikah a lo kawh sanmi ruahsannak cu pakhat a si vekin ruangpum pakhat a um ih Thlarau khal pakhat a um. Bawi pakhat a um, rinnak pakhat a um, baptisma pakhat a um. Pathian pakhat a um ih mi hmuahhmuah ih Pa a si. Amah cu ziang hmuahhmuah ih tlunah Bawi a si; ziang hmuahhmuah sungin hna a ṭuan ih ziang hmuahhmuah sungah a um.”Kol. 3:14,” Cule hibangtuk ziaza ṭha nan neihmi tlunah duhdawtnak beetcih uh; ziangah tile duhdawtnak cu ziangtinkim famkim zetih a finkhawmtu le rem ṭhepṭhep ih a tuahtu a si.”\nKawhhran member pakhat, Khrihfa diktak cun remdaihnak, rualremnak, duhdawtnak tipungtu asi.\nRelsiat thangsiat, lungawi lonak\nLeitlunmi pawl nundan cu Paul in fiangtuk in a ngan, “Annih cu siatnak le ṭhat lonak a phunphun, hamṭamnak le sualralnak a phunphun in an khat; nahsiiknak, mithahnak, sualawknak, mi bumnak le depdet hrokhrawlnak tla in an khat. An kaa a tam ih, pakhat le pakhat an relsia aw. Pathian mitkem zawng in an nung, an hngal, an puarthau, anmah le anmah an porh aw, ṭhat lonak tuah dingah lamzin a phunphun an hawl, an nu le an pa thu an ngai lo; 31a ṭha le a sia thleidan thiamnak thinlung an nei lo, an thukam mi an thlun dah lo ih midang hrang zaangfahnak le zawnruahnak zianghman an nei lo.” ( Rome 1:29-31). Kawhhran sung milesa lakah thangsiat relsiat awknak hi Pathian in a zawi thei lo mi sualnak asi.\n“Cuih meici bangtuk cu lei hi a si. Lei cu a ṭha lomi a si ih kan taksa sungah umnak hmun a rak nei ih cutawk ihsin ṭhat lonak cun kan ruangpum zate-ah a hrawh thluh. Kan nunnak hri le hram tiangin meisa in a ur ih cuih meisa cu hell hmun ihsin a thomi a si,” James 3:6.\nCuti asile ziangtin kan tuah ding? Pakhatnakah nangmah kha mi relsiat thangsiattu va si dah hlah aw. A pahnihnakah, mi pakhatkhat in na hna theih ah midang a relsiat thangsiat tikah napin kawk aw. Voksa bazar um dingin voksa leitu le voksa zuartu antuldan a bang aw asi. Curuangah thangsiat relsiat awknak na ngaisak asile a reltu thawn nan danglam cuang lo.\nI Peter. 3:10, “Thianghlim sungah, “Nunnom a duhtu le caan ṭha a duhtu cun ṭongsia ih ṭong sup sehla thuphan per nawn hlah seh” tiah a ti.\nNungsau thlawsuahmi siin ning sunglawi leitlun ah hman na duh asile duhdawtnak in nung aw, mi va relse hlah, na lei kha kilkhawi tha aw. Thusia tipungtu, huat awknak, rinhlelh awknak tipungtu va si dah hlah. Remdaihnak tuahtu si aw. Lungrualnak suahtertu va siringring aw.\nNgaidamnak le Lungrualnak\nKawhhran sungah khat le khat ngaidam awk tawnnak um lo sehla kawhhran hi a dingcang thei lo ding.\n“Nan parah sualnak a tuahtu pawl nan ngaidam a si ahcun vancungih a ummi nan Pa in a lo ngaidam ve ding. Sikhalsehla midang sualnak nan ngaidam lo a si ahcun nan sualnak cu nan Pa in a lo ngaidam ve lo ding, (Mathai. 6:14-15). Kawhhran zapi ten a famkim lomi member le pastor pawl hmangin Pathian in a dinmi asi. Khat le khat ngaidam awk tawnnak um loin ziang kawhhran hman rei a daih thei lo ding. Kol. 3:12-14, “Nannih cu Pathian ih minung nan si; a lo duhdawt hai ih amah ih hrangah a lo hriilmi nan si. Curuangah zawnruahnak, zaangfah thinpemnak, tangdornak, thinlung nemnak le thinsaunak pawl cu hnipuan bangtuk in hruk uh. Pakhat le pakhat karah thinlung hmuh-awk lonak le phunzainak a um ahcun pakhat le pakhat zawi-awk theinak le ngaidamnak nei uh. Bawipa in a lo ngaidam vekin nannih tla pakhat le pakhat ngaidam aw ve uh. Cule hibangtuk ziaza ṭha nan neihmi tlunah duhdawtnak beetcih uh; ziangah tile duhdawtnak cu ziangtinkim famkim zetih a finkhawmtu le rem ṭhepṭhep ih a tuahtu a si,”\nTiamkam 2. Keimah cu kawhhran member ka si.\nKeimah cu kawhhran rualrem tertu, lungrualnak tipungtu ka si ding. A famkim pastor, kawhhran upa, member zohman an um lo ih keimah khal ka famkim lo asi. Relsiat thangsiatnak ih hrampi, thusia phurtu, huat awknak, hmuhthiam awk lonak, rinhlelh awknak tipungtu ka si lo ding. Ka tuah thei mi thupibik cu ka ti thei tawk, Pathian in i thlawsuah zatin Thuthangtha ruangah ka thei tawk suah inka zuam dingih kawhhran tungdingtu, kawhhran lungrual tertu ka si ding.\nSing and Date:\n3. Ka Kawhhran cu Keimai bulpak duhnak, ruahdan, pomdan, ngaiihdan in umter ka tum dah lo ding.\nNauhak te pawl khi an kiangkap ziangkim cu anmai duhdan in umter an tum ringring. Zumtu tampi cu cuvek an si theu.Kawhhran member na si ve ten nangmai duhnak, duhdan, ruahdan, pomdan pawl cu na tanta zo. Midang rian dingin kawhhran memberna sinak asi. Zisu in “Zokhal sisehla i thlun duh ahcun mah zawnruahnak kha tlansan sehla nitinte a thinglamtah phur in i thlun she” Luke 9:23. Zisu dungthluntu pawl lakah zo a tumbik ding timi thu ah an rak buai dah. “Jesuh cu a to ih dungthluntu hleihnih a ko ih anhnenah, “A tum bik si a duhtu cu mi nauta bik a si hmaisa ding ih mi hmuahhmuah riantu a si pei,” tiah a ti, Mark 9:35.\nThuthlungthar sungah “siahhlawh” “Servant” timi tongfang voi 57 hman asi ih “rian” “serve” timi tongfang voi 58 hman asi. Bible in in zirhmi cu khrihfa zapi ten “siahhlah” “sal” kan si. Khrihfa lungput cu midang in ziang in tuahsak ding, upatnak in pek ding timi ruahnak a tel lo, midang hrangah ziang ka tuah thei mi a um, Pathian in keimah hmangin zo hrangah thatnak a tuah duh, midang hlawknak, thatnak, lungawinak cu mai lungawinak, duhdan, ruahdan, le pomdan hnakin thupi sawn ah ret in nitin nun asi.\nEph. 3:7 ah Paul in “Thuthangtha sal (siahhlawh) ah tuah ka si” ati. Khrihfa kawhhran member lungput diktak Bible in in zirhmi cu siahhlawh lungput, midang lungawiter tu lungput asi.\nHliakhlainak ah hmuhsuahmi kawhhran member pawl lungput dik lo hi zoh hnik!\nKawhhran tampi hliakhlai hnu ah mai hrang lawng a ruattu kawhhran sungah lungput hmuhsuahmi pawl tla cu:\n1. Pathian biakdan ah raal do aw aw (Worship war)\nPathian an biaknak ah an hmanmi hlabu, hla, music, hlarua dan, hlahruaitu, aw key, tvp, anmai duhdan le nuam tidan in Patian biakdan neih ding thupibik ah an ruahmi asi. Pathian Thlarau pawlkomnak in Pathian biaknak hnakin atlunlam thu pawlah an buai ringring.\n2. Meeting rei (Prolonged meetings)\nPathian Thuthangtha karhzai ter dingin evangelism, thlacamnak, rawngbawlnak ah tel ve nak thu pawl an rel dah lo. Tuktak tete thu ah rei zetzet an el aw aw ih zo ih thu a lal sawn, atlang sawn timi ah an buai ringring.\n3. Biak inn bungrua le thilri buaipi (facility focus)\nKawhhran sumpai tamsawn cu biak inn, biak inn sung bungrua, thilri le hmanrua pawl ah an hmang.\n4. Program thupitter tuk (Program driven)\nProgram pawl hi hmanrua an si ti ah ruat loin program a hlawhtlinnak hi kawhrhan rawngbawlnak hlawhtlinnak tawp ah an ruat.\n5. Mai sunglawngah sumpai hmang (inward focus budget)\nKawhhran lenglam ah sumpai an hmang mal tuk ih kawhhran sung kilkhawi awknak hrangah kawhhran sumpaian hmang.\n6. Pastor hnenah lungkim dah lo phutmi nei ringring\nTul poimawh ah pastor cu hnemtu le thlacamsaktu ding asi. Asinan kawhhran sungtel hrekkhat cun thu tenau khalah pastor an phut ringring ih ziangtik hmanah pastor parah lungkim diriam ti an nei dah lo, phunzainak an nei ringring. Kawhhrain tul pawimawh ngaisak hlehle mi si ding an duh.\n7. Ka covo asi ti lungput\nKawhhran member sinak cu mai covo vekin ruat tahratin kawhhran hnen ihsin nah ding, co ding, hlawknak le upatnak ngah lo tikah phunzai ringring.\n8. Khrih Thuthangtha karhzainak hnakin ngai pawimawh mi nei ringring\nKhrih Thuthangtha karhzainak, kawhhran milesa thutakah an thansohnak hnakin thudang thupi sawn ah retin ngai pawimawh ringring.\n9. Huat awknak le thinhengnnak\nKawhhran member pawl ziangtik lai khalah phunzainak an nei ringring. Khat le khat rem awk lonak, huatnak annei ih an ngiar aw ringring.\n10. Thuthangtha simsuaklo.\nMi malte lawngin an zumnak le rundamnak an comi thu midang hnenah an simsuak. Leitlun le community ah Thuthangtha karhzainak hnakin anmai tulhai, pawimawh cu thupi sawn ah an ret ringring.\nBible in in zirhmi kawhhran member sinak cu siahhlawh, midang riantu asi. Pek awknak asi. Midang kha pakhat nak, thupisawn ah ret ringring lungput asi.\nKhrih ih lungput:\nKhrih member pawl lungput diktak cu Phi 2:5-11 ah in sim. “Nan lungputdan cu Khrih ih lungput vek siseh” tiah in zirh.\n· Pathian sinak nei nacingin amai hrang hlawknak hminthatnak ruatin amahle mah Pathian thawn bang aw ah a ret aw dah lo;\n· Amah le mah a lawng aw ter ih sal dinhmun in a rungpiang\n· Tang a dor\n· Thihtiang thu a lung.\nPhilipian bung 2 nak ah nganmi pawl hi zumtu, khrihfa, kawhhran member pawl lungput a ngan mi asi.\nTiamkam 3: Kawhhran member ka si.\nKa kawhhran cu keimah bulpak duhdan, ngaidan, ruahdan, hlawknak hrangah ka ruat dah lo ding. Cuvek lungput cu mai hrang ruat asi.Kawhhran member ka sinak cu Khrih rian in midang rian ding in ka si. Keimah run dingah Zisu cu Kross parah thihnak a tuar. Kaduhdan, ruahdan, ngaihdan asi lo mi kawhhran sungah thilcang mi pawl cu lungawi sopar ten Khrih ka duhdawtnak ruangah ka pomrem thei asi.\n4. Kawhhran Hruaitu Hrangah Thla Ka Cam ding.\nVoikhat cu Tlawngkai ni zinglam asi. Pastor Mike cu cawlhni hrang sermon timtuah dingin cabuai parah a to ih thla a cam. Cule veten phone a on, kawhhran upa pakhat le a insang accident an tawng ti asi. Cabuai parah a Bible le Ballpen cu ten in accident nak hmun afeh. Accident ah pastor pa ih rualpi tha bik a thi. Sizungah a dasun a fehpi hai ih thla a camsak, nahzi 3 sung an rei hnu ah a fehsan ih office ah a fehsal. Lamzin parah fast-food lei phah in motor sungah a ei phah. Office ah mi pahnih in an rak hngak. Pakhat cu music leader asi ih ministry ah harsatnak ruangah a cawlhsan ding thu a sim. Nahzi pahnih sung a thu a ngaisak hnu ah thaten thazang a pekta. A dang pakhat cu kawhhran upa pakhat asi. A nupi thawn buainak an nei, an nupi in ngaizawng a nei. Thinna zetin a sim. Tikcu reizet a thu a ngaisak ih thla a camsak. Zanlan nahzi 5 asi zo. Inn ah tlungin cabuai parah cawlhni sermon ding cu zoh sal dingin a timtuah. Email a ong tikah mail thar a lut. Kawhhran member pakhat in email thawn ca a kuatih lungawilonak thu pahnih a ngan. Sizungah kan sungkhat damlo in veh lo ti asi. Pastor Mike cu a bang tuk. Inn ihsin asuaksal ih accident tawngte a va zohsal. 7:30PM ah a tlungsal tengteng a tul, hmundang ah feh in thlacamsak tul mi aum. Zan tlai hnu ah inn a thleng. Inn a thlen tikah a study room sungah a lut in sangka a khar. Thla a cam ih a tap.\nChurchleaders.com in asimdan vek asile thlatin pastor 1,700 in an rawngbawlnak an colhsan. The Francis Schaeffer Institute of Church Leadership Development in a simdan vek asile 35-40% rawngbawltu pawl hi rawngbawl an thawk pek ihisin kum 5 tiang an daih lo. 60-80 % pawl cu kum 10 hnu ah Pathian rawngbawl an sunzawm nawn lo, ti asi.\nPastor le kawhhran hruaitu pawl hrangah thlacam\nPastor hi kawhhran hruaitu asi vekin thlarau lam ralbawi asi. Satan in hnaihnok nak a phunphun, thanaunak, dungtawlh dingin a phunphun in a hnaihnok asi. Kawhhran member pawl thlacamsaknak a tulbiktu asi.\nA tha bik in thuthluknak tuah thiam ding, rualran ten duhdawtnak a tlaitluan in Thlarau Thianghlim lamhruai nak hrangah Pathian hnenah thlaza camsak ding asi.\nPastor insang hrangah thlacamsak\nKawhhran tul pawimawh ruangah voi tampi pastor in a insang kilkhawi a thlahdah pang thei. Kawhhran hruaitu cu I Tim. 3:5 vekin amai insung kilkhawi thei tu, thutak ah hruai thei tu asi ding. Voi tampi cu kawhhran sung tulnak ruangah pastor pawlin anmai insang an ngaihthah theu asi.\nHumhimnak hrang thla camsak: I Tim 3:2-4, ah a sim vekin kawhhran hruaitu cu soisel ding umlo ding asi. Cuvek si thei dingin Thlarau Thianghlim in a luahkhat camcin as tul asi. Pastor cu amai insang, kawhhran mipi le kawhhran lenglam mi pawl tiangin an upat tlak mi asi ding ( I Tim. 3) ti asi tikah cuvek milai tlingtlak an um pei maw? Satan cu milai hnakin a caksawn. Asinan pathian cu satan hnakin a caksawn. Curuangah Pathian humhimnak hrangah thlacamsak ringring pastor in a tul asi.\nPastor tampi an rawngbawlnak an bansan nak cu thanaunak, beidawnnak ruangah asi. Thanau lo ten, mawhsiatnak lak le satan thlemnak a phunphun lak ihsin Bawipa Pathian duhnak rian thei dingin\nTiamkam 4: Kawhhran member ka si.\nKa pastor hrangah nitin thla ka cam ding. Pastor hrangah hnatuan cem ti a um lo. Thanaunak le thabang tertu a phunphun a tawng ve ringring asi. Soiseltu lak ah nung in hruaitu tha, pa tha asi a tul. Pastor pa in amai huham caknak in ziangkim a tuah thei lo ruangah Pathian in huham cahnak le fimnak thawn a thuam ringring theinak ding hrangah thlaza ka camsak ding asi.\nTiamkam 5. “Ka Insang cu a hardammi Kawhhran Member si dingin ka kaihruai ding\nNa mit sungih thingtum hman poisa loin na unau mit sungih mithnawm fate kha ziangah so na poisat? Na mit sungah thingtum a um nacingin ziangtinso na unau cu ‘Na mithnawm ka lo coihsak ding,’ tiih na ti thei? Mititer aw pa! Na mit sungih thingtum kha suah hmaisata awla cuticun na unau mit sungih mithnawm cu fiangtein na hmu thei ding ih na coihsak thei ding” Mathai 7:3-5. Pastor famkiman um lo, kawhhran member famkim an um lo. Khrih vek cekci bangnak nei thei zohman hi lei taksa thawn kan nei thei dah lo ding. Insang hi kawhhran sung pehtlaih awknak tahthimnak vekin Bible sungah ngan asi.\nKawhhran le insang: Eph. 5:22-26 ah nupipawl pasal thuhnuei ah tuhlut awk ding thu a sim. Cang 32-33 ah pasal pawlin nupi a duhdawt ding thu a simih nupi pawlin pasal an upat ding thu a sim. Eph. 6:1-4 ah fale pawlin nulepa thu an nai tulzia pawl a si. Nulepa in fale pawl lungtawp ter lo ding thu pawl a sim. Insang a harhdam tik lawngah a harhdammi kawhhran member si a theih asi. Insang ah thlacam in thlarau nun harhdam mi si thei dingin nitin nunpi theitu si a thupi.\nInsang in kawhhrang hrang thlacam\nInsang ciar in mai umnak kawhhran hrangah thlacam ding asi.. humhimnak hrangah, dingfelnak hrangah, Thutak simsuahnak hrangah, kawhhran insang ciar hrangah, thazang peknak hrangah, taksa harhdamnak, kaihruai awknak ah fimnak, thleidan thiamnak hrangah thlaza camsak ringring ding asi.\nInsang in Pathian thangthat tlang\nNupi pasal, fate nei poh in mai insungsang zapi ten insang Pathian biaknak neih ringring ding asi. Insang ah Pathian thangthatnak nei in kawhhran ah bawmtu, taunt, tungdingtu le midang thapetu, siahhlawh tha si dingin zirh awknak, nunpi ding asi.\nKhrih ih monu duh ding\nKawhhran cu Khrih ih monu asi, Khrih cu mopa asi.\nZianghman phutmi nei loin kawhhran, Khrih ih mo cu duhdawtnak asi. A dik le a fel mi cu duhdawtnak a awl ding nan a santlai lo le a fel lo mi cu duhdawt thiam a har theu. Kawhhran cu leitlun a um sungah famkim lonak tete a nei ringring ding. Sikhal sehla Khrih in a duhdawt zet ih a mai thisen in a leimi kawhhran cu zumtu pakhat cu duhdawt tuk ding asi. Cutin ka insang cu kawhhran duhdawtbiktu, tlaihsantu, tungdingtu, bawmtu tha si dingin ka kaihruai ding asi.\nTiamkam 5. Keimah cu kawhhran member ka si.\nKa insang pawl cu kawhhran member tha si dingin ka kaihruai ding. Kan insang in kawhhran hrangah thla kan cam ding. Biak inn ah kan insungsang zapi ten Pathian kan be tlang ding. Kawhhran ah kan insungsang zapi ten Pathian kan rian tlang ding. Zisu Khrih in a duhdawt ih amai nunnak thing kross parah a pek hnawhsan mi kawhhran cu duhdawt zettu si thei dingin Pathian bawmnak kan dil ding.\n6. Kawhhran member sinak cu laksawng sunglawi vekin ka ret ding.\nTahthimnakah: johny cu amai ihnak room thianfai dingin ka fial ih hnawmbal pakhat hman hmuh ding um loin ret ringring ah ka fial. Midang pakhat in Johny hnenah laksawng sunglawi tha zet pakhat a rak pek. Johny in fialcawp in a tuahmi cu dan vekin a tuahmi asi. Laksawng sunglawi a cohlang tikah dan vekin si loin lungawinak phurnak thawn a lak ding asi.\nA hmaisa tathimnak vekin kawhhran member situ cun kawhhran member sinak in a phutmi pawl cu dan vekin an tuah theu men asi. A phnihnak ah laksawng covo la tu cu lungawi sopar ten a lak in a phur zet ding asi. Club membership pe in member asi tu pa cun club cu amai duhnak vekin hman ding, amai duhnak ngah nak hrangah asi. Asinan club membership vekin kawhhran member sinak neitu pawl cun kawhhran hnen ihsin an ngahmi, an duhdan le lungawi zawng asi mi pawl parah an hngat aw. Anmah in an ngah ding hrimhrim ahan ruat aw ih kawhhran hrangah ziang ka tuansuak mi asi ve ding timi hnakin kawhhran in ka hrangah ziang I pek thei ding, ziang kahlawkpi ding timi lawng an zoh asi.\nBible in kawhhran member sinak in zirhmi le simfiang mi cu club member sinak vek asilo, laksawng co tu sinak asi. Mi zokhal ansual theh (Rome 3:23) ih thi ding lawnglawng kan si theh (Rome 6:23). Cutin sualnak nei lo Pathian Fapa cu kan ai awh tuar in a thih. A thihnak ruangah rundam kan si (II Kor. 5:21). Cutin sualsir in Khrih ah kirsal ding kan si (Tirh 3:19). Cutin Pathian zangfahnak zumnak in khrih ah rundam mi kan si (Eph. 2:8). Cutin Pathian zangfah lainatnak laksawng kan co mi ruangah kawhhran sungtel kan si theinak asi ( I Kor. 12:27-28). Khrih ih ruangpum pehzawm, taksa peng pakhat ka si venak cu Pathian laksawng pekmi asi.\nKawhhran hi milai le milai cawimawi awknak, mai duhnak tuah famkimnak, milai diriamnak hawlnak hmun asilo. Pathian in amai zangfah lainatnak ruangah in rundamnak laksawng kan comi sungah kawhhran member sinak khal a tel cihmi asi sawn.\nDungthluntu pawlin a tumbiksi an duh ih thu an el awk rero khal Zisu in a theih tikah an lungput tenumza cu a sim fiang hai (Mat. 20:25-28). Curuangah an zatein Jesuh in a ko khawm ih, “Nan theih vekin leilung tlunih uktu pawl cun an ukmi pawl kha an lal-hnawh hai ih hotu pawl khal in thu an nei ngaingai. Asinain nannih lakah cun cu bangtuk cu si hlah seh. Nanmah lakah pakhat khat in mi dang hnakih thupit a duh ahcun midang pawlih hnen-um a ṭuan a ṭul; nanmah lakah pakhat khat in hmaisa bik si a duh a sile nan sal a sihmaisa a ṭul. 28Milai Fapa cu rianmi si loin mi riantu si dingah le mi tampi tlen dingah a nunnak pe dingin a ra a si,” tiah a ti.\nKeimai covo asi ti ruahnak lungput neitu member pawl cun cumi khami tiah an mai duhnak a famkim mi siseh famkim lo mi thu ah siseh an au ring zet theu asi. Cule kanmai duhdan in thil a feh lo tikah kan phunzai, akn aihram theu. Asinan kan nunnak neitu, Khrih Zisu ah in rundamnak, a lak in in pekmi rundamnak laksawng kan comi ruangah kawhhran member kan si thei thuhram ihsin zoh thawk tikah lungput danglam pi a thleng aw asi. Keimah in ka phu ve hrimhrim timi lungput ahlo theh. A nepbik cotu, netabik si duhnak lungput in neither ih midang hmaisa sawn ah fehter, coter, thatter duhnak lungput thawn midang rian duhnak thinlung in kan khat sawn asi.\nKawhhran member sinak hi kan phu lo mi Pathian pekmi laksawng sunglawi asi. Asinak vekin urhsun zetin sunloih uhsi.\nTiamkam 6. Kawhhran member ka si.\nKawhhran member ka sinak cu laksawng asi. Alak in Pathian pekmi laksawng sunglawi rundamnak laksawng ka co tikah Khrih ih ruangpum asimi kawhhran sungtel sinak khal ka co cihmi asi. Local kawhhran member ka sivekin tihnimmi ka si. A tu ahcunkawhhran member pawl lungawi sopar ten duhdawtnak in rian ding lawng ka ruat. Kawhhran member ka sinak cu ka phu hrimhrim ruangah si loin a sunglawi tuk mi Pathian laksawng asi ih midang rian ding ka si.\nThuhram: Thom S. Rainer, “I a church member”.\nKAWHHRAN MEMBER KA SI.docx\nDec 6, 2016, 8:08 AM